amanoisuno/poetBack huggingface dataset:
書范景山先丈逸事 陳著 
朅來范公亭，聞昔范老子。盛德自有銘，逸事有來紀。如彼沙匯墳，實葬外舅氏。纍纍塚十四，誰計後不祀。懷券售之人，枯骨聽擲棄。公心惻惻然，能忘我先妣。猛捐十倍價，復此不毛地。至今上塚飯，免爲若敖鬼。又如域西山，寸山寸金置。山人已過望，我懷不自已。當公未死時，而適山人死。顧斥眠牛岡，欲葬惟其意。夫先婦隨後，同穴墳隆起。世降俗日薄，安識仁與義。先世未百年，來者已弗記。況于外氏家，代盡子孫事。買山未一刻，賣者不敢視。況容賣主葬，爲人重於己。中心所樂爲，焉有一毫僞。死者豈無知，造物非塊爾。公雖不求報，感應乃常理。後嗣何其賢，相與繼前志。范氏其興乎，吾無閒然矣。
深出贅歸省再往婦氏家 陳著 
父子恩愛重，人生別離苦。惟汝善事我，我亦深愛汝。我年今七十，又有多病母。出贅非汝心，事有難直取。寸步安可離，而乃江山阻。憶昨汝歸時，大暑走風雨。身如出水荄，淋瀝带泥滷。弱質又逃病，老懷方免慮。胡爲有力者，夜半負篋去。本自無完衣，轉使時赤露。命窮不可醫，眉攢若爲訴。我心愈惻惻，還送汝行路。奈何其奈何，聽我細分付。出入誰能無，歸期況堪數。遠遊必有方，無愧聖人語。得失亦何常，翕然雲散聚。不見古君子，墮甑甯復顧。賢哉汝婦翁，可以就規矩。瑟琴相好合，更聞汝得婦。足寬父母心，百里在庭戶。謹勿困閒愁，宗事要擔負。
喜弟觀得孫彌月數句識之 陳著 
我昔四十七，正室熊始抱。命蹇坐遲晚，不及含飴笑。今汝絕勝我，較我一年早。手撫宗嫡孫，況有眉壽老。汝心當何如，喜氣浮襁褓。何幸親見之，是子當跨竈。深源出芳流，盛德受豐報。家慶三世圖，人閒如此少。彌月湯餠席，雲集尊與少。歡極不知醉，老懷得傾倒。平生汝從我，篤友肝膽照。凜然來者懼，今乃知有紹。回首我四兒，賢否雖未料。庶如我汝心，世世式相好。
次韻觀弟避難 陳著 
北風行黑殺，東南天柱折。忠臣鋸解頭，文士刀抉舌。我亦走危途，腥埃蒙面鐵。攀緣極稜層，雙跟迸皴血。山人邂逅驚，强顔取容悅。班荆分菜糜，兒童笑流歠。荼毒復荼毒，難說更難說。十月初五夜，山林陰氣合。骨肉復何之，無從知死活。眼光射先廬，山人火烈烈。虎狼相往來，左右無寸挾。吞聲哭達旦，忽與妻孥接。相持牽衣裳，透膚霜露浹。何時是歸時，細思增鬰結。且見脊令飛，繞樹日千匝。
次韻瀹留避地有書欲歸因用前韻示之 陳著 
離亂身命危，煩惱頭髮折。我兒在山南，百書饒苦舌。誰知我憶兒，如火煅心鐵。人生恩愛海，各自憐骨血。初謂時節好，膝下長娛悅。顧今□相遠，矛頭苟餔歠。兵馬交往來，近日尤難說。急投一隙寬，呼兒歸暫合。未問溝壑填，且偷須臾活。春來兩日强，寒氣猶凜烈。寄巢不蔽風，敗纊聊同挾。父坐母蓐卧，兄立弟裾接。分散得團欒，不語意自浹。爲白潤姊知，未須生悁結。明朝倘可行，亦須回一匝。
午酌對盆蘭有感 陳著 
山中酒一樽，樽前蘭一盆。蘭影落酒卮，疑是湘原魂。乘醉讀離騷，意欲招湘原。湘原不可招，桃李花正繁。春事已如此，難言復難言。聊借一卮酒，酹此幽蘭根。或者千載後，清香滿乾坤。
送竺甥秀 陳著 
恭惟吾外祖，盛德表一鄉。身都雲南瑞，一母十郎娘。吾母實居長，鍾愛非尋常。擇壻流俗外，眼高意見長。豈無富豪子，熟視不得當。吾父本儒家，詩禮夙自將。乃以吾母妻，相期早騰驤。誰知古罍洗，不入盆盎場。回遡外祖心，終老弗能忘。膝閒出苦語，此心汝其償。飲泣何敢受，負山類蚊蝱。二十一年閒，母沒父亦亡。我髮既種種，杏園僅霑芳。著鞭幸有路，蓋與忽仆僵。前言空在耳，欲報天茫茫。吾壻在吾前，吾子羅吾旁。努力各努力，世道須明昌。聽之勿藐藐，方來那可量。庶幾未了事，發爲前人光。
深自婦氏歸侍 陳著 
我生貧非窮，有子環我膝。深汝實居長，何可去頃刻。顧從百里外，贅滯日復日。事有不得已，我心常壹鬰。昨朝烏鵲喜，夜得歸端的。瀹洵急迎路，呼鐙走奴卒。歸兒如猶子，先跳門限出。女潤卧東牀，方困寒痰塞。忽聞兄到家，夙恙一笑失。骨肉恩愛重，此歸真藥石。春風花氣香，今夕是何夕。酌汝一杯酒，聽我言歷歷。我老不任事，幹蠱汝宜力。汝母且多病，佐饋婦之職。三弟要讀書，惟汝身勵率。妹笄何以嫁，汝亦當纖悉。如此復如此，汝坐能安席。汝今雖有婦，未歸未爲畢。而況危亂世，離別重悽惻。一家得團欒，荼苦甘于蜜。歸來早歸來，我年七十一。
次如心姪古意韻 陳著 
妻孥恩愛深，生死同一窗。胡然成別離，使汝悲涕雙。人世能幾何，明滅風鐙幢。有家尚堪活，奚豈□他鄉。安得歸來舟，順風自南江。
送董伯和西歸 陳著 
葉葉青霞衣，來赴山中期。相看到忘言，日夜春風吹。昨夜雨瀟瀟，今日君欲歸。人生如夢寐，世道正嶮巇。我髮白已委，況堪生別離。君歸不可駐，我心得君知。闌干與雲平，白鳥來往飛。安得身有翼，長與相追隨。舉手一揖別，不作兒女悲。一樽尚可同，百里非天涯。
贈僧仁澤邂逅以數語 陳著 
溫溫白玉璞，楚楚秋蘭香。胡爲乎此中，紙帳柏子房。詩書豈不仁，宿念落渺茫。況有白渺親，朝露爭餘光。時復一回首，雲飛青天長。人生能幾何，世事那能量。不觀身上衣，昔緇今已黄。我亦何心者，邂逅成感傷。颯然清風來，欲言言已忘。
季秋既望吾族子姪以老人會於我家名曰燕老集此意亦可尚醉後寫其意 陳著 
颯颯西風來，吹不開眉端。團團空中月，照不見肺肝。菊花仍舊香，過雁秋年年。我懷人得知，流光逝如川。況此苟活身，包羞天地閒。不如先露晞，安用空流連。兒輩何爲者，芋栗菘藿盤。將以壽我酒，歲晚松在山。我謂非我意，掉頭三長嘆。繞膝不肯離，且笑且進言。陶潛杜少陵，逢時更多艱。何嘗便忘軀，得酒即開顔。父子恩愛重，一刻難輕拚。世路雖偪仄，天道又好還。但是强健在，心事終已寬。是亦菽水具，非如五鼎難。庶幾詩禮風，聊以娛親安。再拜固以請，願領家庭歡。勤勤苦費辭，細聽理亦然。强飲竟成醉，援筆如狂顛。梗概粗以見，不覺盈長箋。呼兒爲我歌，勿與醒者傳。
敬賦虛齋孫君容膝 陳著 
雲連屋不居，三閒葺茅茨。田園非不寬，一畝環竹籬。楚楚山下花，湛湛池邊□。丈室南坡□，容膝以扁之。誰謂方回旋，天境春熙熙。壺中著仙翁，芥子藏須彌。虛誕彼異端，我□異於斯。聖賢與我對，經訓星日垂。可以讀離騷，可以擊壤詩。回頭紛紛者，金碧貯狂癡。聲色性命斧，財貨盜賊資。皇皇窘其廬，日懷不足私。蚊蚋同旦暮，不滿一唾嗤。豈識天下樂，本非外鑠爲。己大物自小，心曠神斯怡。一則萬條□，靜者動蓍龜。吾方謀一榻，盡老聊娛嬉。今日爲何日，此理知者誰。達哉子孫子，吾知有吾師。
贈弟觀之王傳心館數語送行 陳著 
今日爲何日，風雨春寒癡。吾心方惻惻，門外剝啄誰。謂我欲見兄，迎面三吁嘻。出語復梗塞，書擔行有期。豈不懷室家，將以療我饑。平生手足誼，奈何忽違離。執手因與言，吾道其果非。達則仕行志，窮則爲人師。去家二舍近，非是天一涯。行矣汝其勉，第問歸何時。久而俛首答，身如馬受羈。去住不在我，此況誰得知。吾年七十四，疾病常乘衰。汝年亦五十，半髮成雪絲。年事俱至此，時光去如飛。紫荆次第花，鳴雁□相歸。觸目成感慨，贈別難爲辭。但聞主人賢，安心免相思。明朝溪亭酒，爲我酌一卮。
張時齋書生也坐窮以星學資身贈其遠行 陳著 
書生例饑困，世路方偪仄。胡爲乎此中，兀兀朝以夕。問之俛而答，初意豈今日。幾年鐙火窗，謂可生羽翼。時事出料外，竟作沈海石。寒谷春難回，涸轍水難激。聊分星家波，食此一涓滴。終然不自贍，拍案動遠色。江湖天風長，萬里誰能縶。姑以術資行，或者儒得力。泰與否相除，剝與復消息。要知窮非窮，當遇識者識。
贈舒亦山入越 陳著 
危世無山林，頹俗無門戶。彼美詩書身，悠然自爲趣。揚揚飛霞珮，清風導前路。借問欲何之，謂我稽山去。秦風白雲曉，禹穴蒼烟暮。平生礧磈懷，高吟弔千古。茲行良不惡，欲贈無他語。如逢梅市仙，試與謀出處。
避難西坑用瀹韻 陳著 
春雨宜農耕，逆旅愁坐雨。雪寒饑殺人，豪富雪中舞。憂樂古來殊，欲說頭自俯。見山豈不愛，身危心不武。入深復入深，有谷如子午。生死未可知，誰能問甘苦。
用前韻謝奉慈寺主僧居簡 陳著 
人情相入處，春風與時雨。詩來少陵歌，酒到淵明舞。我窮適相似，肯爲黄金俯。忍饑固其常，笑視京文武。忽來方外餉，渾家飽炊午。此是法喜供，非如乞字苦。
遊慈雲似齡叟 陳著 
我來景照堂，主人一笑領。蔬筍充我饑，芎朮療我病。坐久不知晚，留以夜榻並。世事方東流，人情入西暝。茲逢豈假合，如形有隨影。不言自相知，無味足雋永。潛遠意悠悠，披仰心炯炯。顧我爲何人，古今兩照映。餘言不可寫，手拍闌干猛。雲飛風滿山，萬動歸一靜。
次韻演雅 陳著 
洛陽棘滿門，連昌菌當衙。枸杞怪成犬，寄奴妖見蛇。芸香虛辟蠹，鞠梅工兩蛙。黄蘗到裏苦，紫荆無外遮。衰綠秋蒲柳，赧赤春金沙。薰蕕類莫辨，桐梓誰汝嘉。山下猶有蕨，邱中能無麻。杖老竹生力，炷病艾焮痂。芷蘭足幽媚，桃李從俗誇。
梅山弟家醉中 陳著 
意行無定處，適口無夙嗜。門外自風埃，山中有餘地。事事皆順境，物物皆真味。梅山今何人，而我亦同數。麋鹿所驚怪，草木或不置。一杯復一杯，閨中笑聲沸。古道固如此，乃有此同氣。謂我且須留，崦嵫紅未墜。
送道士十二姪歸金觀 陳著 
世道日以漓，人事日以非。吾宗昔昌繁，儒冠森巍巍。時節相會聚，燕笑芳菲菲。邇來歲復歲，存者星晨稀。我今七十九，奄奄一息微。汝亦七十八，褵褷舊羽衣。老我雖待盡，猶與墳墓依。而汝百里外，煢鶴傍孤飛。我非壽彭籛，汝非丁令威。年事已到此，餘生露易晞。後會安可必，欲別增歔欷。相送出門去，溪寒日無輝。我佇汝回首，此意知者希。丁甯且加餐，得健時一歸。
題黄長孺松江圖古箋 陳著 
吾行半東南，松江東南奇。湖鋪天上水，山橫鏡中眉。清風明月夜，細雨斜風時。扁舟幾來去，長揖三高祠。泯默一夢昔，欲語將同誰。忽焉入老眼，百年片紙遺。□□□□□，人境那可期。人境那可期，畫中時見之。
四月十一日與婦小酌玉蓮花前有感 陳著  西湖
西湖西山坡，水樂洞之側。有池當軒綠，有花當夏白。風潤脈柔莖，午芳擅正色。方來玉八瓣，圓中珠一的。曾携真率杯，相看契清閴。主人自城居，付與乘閒客。回頭一十年，今日爲何日。窗前小盆池，又見此花發。花於我何心，我見花自惻。老妻頗解事，一笑復太息。胡爲不自知，君已八十一。洛陽白牡丹，楊家紅芍藥。魂夢且不到，何獨□懷昔。□□垂頭答，風雨天昏黑。
次韻黄巖高志尹寄壽 陳著 
冠屨天地間，車笠風雲從。我行半東南，已復八十翁。取友必端人，求我我蒙童。初見老不化，宿學今何功。萬丈委羽山，中有人中龍。文氣蘇玉局，心事龐德公。豈不願納交，誰與先爲容。何物瀹小子，託根歲寒松。寄我壽我詩，墨妙揚古風。扇開眼眊矂，翼起身龍鍾。要知片雲外，實共二浙東。氣以類相應，面未心已同。端如獲驪珠，不羨放鴿籠。濫吹譜美莖，難報來施豐。
送陳孔晨錄鄞學任滿西歸 陳著 
思昔南墅翁，用不盡書力。留以裕厥子，著鞭飽諳歷。鄞庠多材地，糾錄迂分職。休休自無犯，耿耿不事激。時雨化後生，春風久宿德。妙墨雲烟飛，清吟雪霜逼。萬口何異辭，三年如一日。芙蓉桂花天，扁舟戒行色。帳飲集寮寀，袖詩空士籍。相送相致祝，此去萬里翼。非入蓬萊觀，則上梧桐掖。我素與子契，而況同宗出。區區愛莫助，珍重而翁積。豈不欲臨餞，耄笑筋力嗇。數語教兒洵，持候州西驛。
似戴時芳 陳著 
豐山在屋前，後坐龍溪龍。中有人中龍，固窮氣自豐。溪山千萬狀，朝夕與從容。浮塵任開闔，本色無淡濃。我本深邨夫，見此更熱中。目睹鶴歸雲，耳接漁歌風。徘徊不忍去，樂哉此迎逢。何當中年留，回顧無宿舂。
次韻張子華九日長詩 陳著 
君家脈壽張，文氣雄一鄉。顧我不自武，窮於凍履常。異盼獨見嗜，古道無炎凉。憶昨夏季望，南風溪山香。渠渠飛帖盟，佇我高峰行。漓俗非所捉，此味如和羹。壽我醴蘸甲，飫我熬屑薑。別來坐成久，感激時拊牀。我耄君亦老，無預世短長。向來塵埃迹，如雲風掃將。簞瓢足不足，聽天自斟量。秋無宋玉悲，春無少陵傷。逢迎但歌笑，傲睨劇戲場。不然徒自苦，平地皆羊腸。加於人數等，衰劣如何當。
送曾孫灼出贅盧氏 陳著 
男生必有室，有室在嗣親。家貧或出贅，出贅難爲人。汝今爲此行，及此初花春。粼粼潮迎舟，葉葉風吹巾。鳳雲已在眼，不覺生精神。我方爲汝憂，老語因重陳。其修汝容止，其謹汝吻脣。門庭勿忘舊，市井勿隨新。沈醉不如醒，飫飽不如貧。僥倖多非福，歡笑容易顰。主敬爲根本，力學解因循。賢□□□翁，昔我相面頻。別來五十年，怱怱隔一塵。誰知有今日，汝得□□□。□□翁壻洽，義實師生均。造次莫非教，歲月如去輪。□□□□□，何此爲終身。留欲副清冰，歸欲見老椿。要須日凜□，□□□□津。
應吳伯秀縣尉教鄞學求詩 陳著 
四明萬丈崖，佳氣蒸氤氳。融結固有在，特起誰如君。丹霄舞飛霞，青春藹奇芬。目下開五色，賸把天香分。飄颻忽自得，盤薄蓬海濱。無復出岫想，傲睨黄埃塵。秋臺挾明月，驅馳下東鄞。談言邑庠舊，教事非易新。詩書墮寂寞，衿佩苟朝曛。欲借膚寸陰，化爲無邊春。胡爲乎水雷，珍重經綸屯。何當自山川，流動志氣神。扇之月旦評，推以天風輪。終然難卷藏，快覩本色真。詞章要織組，手有錦繡紋。道義在培植，身爲枝葉根。須知大造化，不問官卑尊。因思杜先生，如古王河汾。宙宇非不寬，鄉里乃急親。賢躅漸寥邈，凜凜哉斯文。吾爲石雲賀，亦以勉石雲。
寄賦慈溪沈氏愛菊序 陳著 
我不識愛菊，却與菊相識。寒前後著花，土中央爲色。微苦養長壽，晚香擅清德。滔滔彼世人，方爲桃李役。誰能起淵明，參到菊太極。
外孫黄相兒求詩 陳著 
可人黄外孫，來吾與汝言。是爲慈溪嫡，未離嵩綠門。以身答世譜，學問爲本根。吾言雖老拙，銘心其永存。
三月二日醉中快活吟第二筆 陳著 
看花須少年，老眼如夢然。人生不滿百，動要言及千。富莫如金谷，貴莫如平泉。其能幾何時，回首皆塵煙。我貧雖到骨，妻孥尚周全。縱有炊斷續，未嘗見憂煎。如此只如此，吾有命在天。今朝一杯酒，知者誰爲賢。
新揭州學扁鄉人求賦 陳著 
芹水揚新波，杏壇敷新陰。春風年年事，迺有春如今。薰薰禮義香，洋洋弦誦音。但看此身貴，遐不在玉金。疇昔豈□夢，足縶口就瘖。風雨魑魅多，一坎幾千尋。文明應奎壁，杲杲白日臨。綆之濯清泠，鼓之起埋沈。犂鋤彼自分，丕我以佩衿。花封肇魚符，儒庠視泮林。筮吉更扁揭，籀法何嚴森。正氣護宮牆，精光貫書琴。賢侯蒞落成，寮寀分盍簪。慇懃公堂酒，再拜奉一斟。願言壽斯文，師友相規箴。道腴養斯豐，學深浚斯深。厎柱既有在，狂瀾可能淫。庶爲鄒魯國，不負孔孟心。
笑笑一篇代簡答王之朝 陳著 
□惠家獅兒，雪白真可取。摩挲方脫懷，跳躍遍庭宇。意在飽可饕，飼養如舊主。無菜安有肉，無倉那得鼠。怒眼如饑鷹，奮爪過虓虎。撞破儲粟瓶，翻倒生魚釜。謂可共淡薄，豈期遭慢侮。今又餉修梅，驚走孩兒女。筠籃未壁封，環哄爭起舞。獰於猿狖攫，慕其螻蟻聚。刑腥手濡血，漬蜜口流乳。老齒本自疏，吞吮頗辛苦。布衣惜如錦，□染濯不去。非不知滋味，亦欲驕腸肚。奈非素富貴，□舌崇貧□。於我亦云厚，自料無報所。聊以此爲祔，免得交□□。平生相忘契，笑笑一掌拊。
題僧維枬詩卷 陳著 
鳳□□□鳴，蚓竅出蟲聲。陰雨不見星，腐草流爝螢。卓□獨何爲，不與時同情。風流晉宋閒，眼中無四靈。言言意脈脈，字字聲鏗鏗。我老見已曩，讀之水投冰。珍重復珍重，好處騰虎谷。嗟哉南山下，諸老家爲塾。彼饕何人斯，欲食酸寒肉。衣冠坐塗炭，袵席生桎梏。星節來自西，一見無遺目。丰稜霜雪嚴，號令風雷速。恩波四溟湧，文燄九霄矗。征徭脫濫籍，詩書還致俗。蹙蹙愁者欣，嗷嗷流者復。耄矣八旬翁，凄其無半菽。亦欲學龐公，不著城市足。要識澄清轡，滿慰平生欲。扶曳語鄉人，其來拜僕僕。下爲一邑謝，上賀天下福。
次韻段約齋送弟嗣宗來赴吾邑縣尉 陳著 
宦遊及奉親，同氣有贈言。至哉天下樂，難與他人論。昔綬官憂責，先洗□□冤。行志此其始，甯爲利欲昏。持此娛祿養，有□□孝門。紛紛時勢眼，庶見古罍樽。
壽天甯寺主僧可舉八十 陳著 
□□□□□，化身千百億。應世來住山，誰是直翁直。海眼□□脚，春心有鐵脊。閲歷十五期，作爲萬分一。洗盡舊氛□，□出新金碧。層霄撼鼓鐘，證明大功德。法嗣鎮別洲，澎湃好消息。歡喜不聞聲，贊嘆自生福。今日是何日，相慶開九秩。我亦有偈言，自知非本色。□憑南風便，吹入莊嚴域。
代范景山和弟觀韻 陳著 
厦傾木不支，鼎重足先折。關張不終身，儀秦亦無舌。兒嬉柵關木，文具鎖江鐵。生靈痛何辜，宇宙半流血。山中如□□，翁媼自怡悅。問我何爲來，留我共朝啜。抵掌告時艱，低頭聽我說。我家住平原，百年三族合。詩書聲相聞，伏臘□爲活。一朝北軍飛，連甍歸燄烈。驚奔忘險遠，妻孥手扶接。豈料哭窮途，忽與親知接。患難相勞苦，杯酒□□浹。出山未有期，草廬倘同結。鷦鷯苟一枝，爲鵲同三匝。
戴帥初九日無憀以滿城風雨近重陽爲韻七首袖而示余因次其韻  其一 陳著 
畏景日以長，正氣日以短。過者何憧憧，寂寂笑衰懶。浮雲有聚散，明月有虛滿。人事有如斯，冷緒聊自纂。
戴帥初九日無憀以滿城風雨近重陽爲韻七首袖而示余因次其韻  其二 陳著 
邇來三五年，處處罹過兵。誰能宴龍山，無復遊彭城。今茲九日至，正爾百感生。仰天破帽落，失笑還自驚。
戴帥初九日無憀以滿城風雨近重陽爲韻七首袖而示余因次其韻  其三 陳著 
年年好時節，雪月花與風。誰知百年內，憂樂元不同。方其少壯日，日日醉夢中。年年旋衰颯，有景誰復窮。
戴帥初九日無憀以滿城風雨近重陽爲韻七首袖而示余因次其韻  其四 陳著 
吾髮白且老，面目又塵土。流落如秋娘，無復畫眉妒。徒懷萬里心，夜夢良勞苦。欲言言向誰，雞鳴正風雨。
戴帥初九日無憀以滿城風雨近重陽爲韻七首袖而示余因次其韻  其五 陳著 
履險須頓足，逢躁須戒吻。況今爲何時，正恐無地隠。柴門倘可閉，即與桃源近。豈無耆舊在，努力各自謹。
戴帥初九日無憀以滿城風雨近重陽爲韻七首袖而示余因次其韻  其六 陳著 
世多多才翁，誰識識字農。可人忽來思，勞苦意稠重。時危幸未死，尊酒得相從。一醉不須辭，毋待漏盡鐘。
戴帥初九日無憀以滿城風雨近重陽爲韻七首袖而示余因次其韻  其七 陳著 
平生朋友樂，魚泳雁飛翔。如今不復昔，往往深退藏。安得無言心，相照松柏霜。飲此九日酒，味哉剝果陽。
如心姪有詩因用韻 陳著 
越鳥不巢北，流水東不西。人心胡不常，隨世爲昂低。造物善戲人，如兒笑復啼。行止當自適，何爲爾棲棲。
剡縣次韻張兼夜月聯句 陳著 
停棹即階除，空明一鏡如。飛毫僵庶可，吐句走靈舒。閙裏自靜好，公餘相起居。愛君情款密，裨我事迂疏。念念民租少，言言郡計虛。入林難即鹿，竭澤恐無魚。立政諳平實，行符審疾徐。亟牛且雞汁，服驥偶鹽車。斟酌黄流瓚，流連翠織裾。務滋桃李種，首事草茅鋤。願却辛毗子，同商雋永書。溪山萬寶藏，穹壤一蘧廬。吟吻饞供茗，官庖貴買蔬。塵勞資洗濯，技癢互爬梳。生活侵韓賈，襟期聽耳餘。雪舟如興盡，共此復誰歟。
贈醫相者趙月堂 陳著 
維摩居士病不起，却向方丈說法無一事。此證何證無實證，針灸湯藥所不治。子房狀貌如婦人，及到籌帷决勝無比倫。此相何相無實相，骨骼毛顔不足論。我雖不能學居士，逢人笑語中痛痞。我雖不能如子房，崢嶸自在虛皮裏。落魄道人趙月堂，挾醫與相走四方。肘後有方千金良，眼中有電千里光。自謂無病不可藥，不知我病不在脈。自謂無人不可相，正恐我形難摸索。去年相訪無一辭，忽焉而去豈其欺。今年重來又默默，問之不答惟求詩。汝袖醫手緘相口，却要我開詩口落汝手。一詩贈行聊爾爾，要見我證我相三年後。
前紀時行 陳著 
孟春朔日雷聲發，雷後兼旬雨不歇。仲春之朔近春分，一夜風雪四山白。豐歉氣候看春頭，乃今變異連兩月。陰陽磅礴天地閒，自有常程更閉洩。今此胡爲顛倒行，闔闔萬物失其節。欲一出門泥濘深，巡檐問天天默默。老農忽從何處來，謂見歲時記中說。雞旦之雷雖非時，猶曰其占多黍稷。今朝有雪却非宜，米價當踴民食缺。吉者未幾凶者繼，所喜轉爲憂惙惙。向來好事多不應，纔說乖證不可活。黯然相對尚何言，但願所應在雷不在雪。
寄賦黄東發湖山精舍 陳著  庐山
斷鼇奠極戲者誰，岷山如龍萬里馳。大江之陽起衡岳，崒嵂散作千委蛇。直趨四明卓秀偉，二百八十峯參差。潮江合捧山駐脚，伏脈分行東西支。東或峨眉或鳳翼，□□萬頃琉璃陂。二靈龜浮挾霞嶼，大涵回顧藏嶮巇。我昔經行一俯仰，問百年前□何其。邇來世變那可道，前輩風流歸春澌。山川無言黯失色，徒使旁觀重歔欷。西來諸峯江之外，獨抱古青何巍巍。遠踏渤澥瀰湠漫，近枕慈水清漣漪。平生聽人歷鋪說，屐齒欲到足猶縻。況彼地靈所融結，是爲之越老屈奇。且聞勝處巧著屋，包括光景無餘遺。幾年期我數語贅，終恐摸索非真知。忽焉自省筆自舞，但說此翁他何疑。怪石稜稜聳瘦骨，秀色隠隠開疏眉。寬曠能容萬壑赴，峭特雄壓千秋卑。雲雨蓄洩大功用，波濤變化皆文辭。上而層陰入鳳凰，下而瑞脈生蘭芝。浮□藹藹自來去，本相不受時牡脂。曉猿不驚鶴不怨，幽花野草芳菲菲。以所見見有如此，又何以觀山水爲。君不見蘇子由詣京師，自謂終南嵩華雖已見，不若得見韓公琦。又不見歐陽公贈別時，說道廬山高哉幾千仞，即此便是劉凝之。我翁視此亦何愧，愧我蕪拙欠發揮。若曰湖山精舍自品題，自有黄曹二賢之長詩。
闢戴帥初食長菜 陳著 
漂泊無家杜少陵，兵閒奔走如蓬萍。碧澗香芹固可嗜，鱠鯉豈厭銀絲精。百謫九死蘇玉局，到處爲鄉心自足。有時珍嘗百糝羹，何嘗不食黄雞粥。二子流落甚數奇，攻苦食淡分所宜。顧無所擇隨所有，亦曰吾師吾仲尼。菜瓜魚肉皆可食，鄉黨一篇炳星日。君胡不學聖與賢，乃外吾道從道釋。豈薄朱門粉署郎，窮搜滋味豐時壯。豈惡氈帽侏𠌯輩，搏攫羊豕飽腥肪。不則牀頭怕金盡，不則繼肉乖夙準。遂將所受父母身，束縛枯腸强堅忍。況聞君家百指餘，正自不同藜莧厨。獨立標榜人所駭，此意未知果何如。君子之道在中耳，纔落一偏犯公議。有則庶羞不爲過，無則□□亦常事。朋友切磋欲無瑕，早從吾言勿姑差。庶幾上不見摽於仲尼之門，下可□□於杜蘇二子之家。
弟茝家醉中趁筆 陳著 
前山屏開照簷綠，後山如坐膝抱屋。數畝山園半畝池，松影參差庇梅竹。九月九日天氣清，銀白金黄百種菊。詩人好事酷喜客，新酒篘醲烹野蔌。中有有識剪髮妻，談笑咄嗟具魚肉。我醉不知日午晡，但覺意氣橫山谷。吁嗟乎爲何如時，我輩得此一日福。宇宙自隘我自寬，人生無厭我自足。梅山生計亦淒涼，一醉何曾計饘粥。浮邱洪崖總妄傳，最好只有三萬六千局。
弟茝飲至醉醉歸蹶道中荆棘中 陳著 
聖俞小飲亦百杯，高叉兩手無欹頹。曼卿登樓終日飲，端坐人謂神仙來。二賢佳語三百載，磊磊亦有梅山在。有人招邀無不如，吞吸樽罍氣如海。夜來一醉不爲淫，歸路胡爲不自禁。蹴壓荆棘卧霜草，接䍦倒著披衣襟。我來相問胡乃爾，笑而答之言纚纚。禮豈爲我輩設哉，君特未知其趣耳。今日何日要如何，宇宙偪仄蜂一窠。進不得以事業見，退老溪曲山之阿。當時仰天月如水，恍惚采石江頭逢醉李。或時展轉見鄰簷，如席同舍郎家甕邊地。以形骸觀若狂疏，外形骸觀方見吾。世人總被形役心，我獨了了心存初。淵明對菊敗籬下，豈其嗜酒誰知者。少陵非愛牛炙酒，花鳥感時詩淚瀉。一聞此語心神驚，大夢忽覺暗忽明。自今有酒但相覓，從人看我兄弟醉中醒。
次韻單君範寄梅行 陳著 
洛陽今何辰，姚黄委沙塵。豈無桃李花，荆棘相僕臣。咄咄歲成晚，山空水粼粼。化爲萬葉飛，目斷無可人。誰知霜雪根，獨抱寒中春。
醉中示姪溥 陳著 
山茶風香酒微波，杏花日長人笑歌。兒孫歡擁白髮婆，煮菜解醉不厭多。人生樂事恐蹉跎，世事等是一夢柯。孝義兩字不可磨，當與兄弟相切磋。我家兄弟三世過，謹勿令人說如何。
後紀時行 陳著 
歲在乙酉孟春朔，天氣凝滯雲不開。一日二日三四日，或雪或雨或夜雷。山川失色萬物病，寒氣折骨淖沒脛。如大兵後洪水餘，雞犬無聲煙火冷。況昔三陽轉新元，公私萬事五日寬。上得杯酒壽父母，下與妻孥賀團欒。如今景物不可說，官府何曾有時節。符移捷出星火飛，吏卒叫囂豺虎烈。意謂東風換年頭，眼前百痼庶有瘳。天時人事乃如此，何以解吾憂世憂。元日連陰至七日，老杜感時詩紀實。太平時節身難遇，昌黎此語亦悽惻。是時世事未如今，二老已有難言心。我今更有難言處，聊記歲月那忍吟。
吾黨與佛會 陳著 
我惜蘇子瞻，氣豪天地隘。雄文萬斛泉，盛名表昭代。自負學見道，欲漲歐陽派。胡爲所以學，先與本論背。或者交浮屠，聊爾奚足怪。何至敢昌言，前身五祖戒。眉山世積善，老泉亦英邁。脈絡有自來，胚胎乃融會。顧誣正大傳，謂感非類穢。胡鬼是吾親，父與母安在。痛哉復痛哉，不孝此爲大。本來中無主，恍惚求諸外。一妄流到今，狂瀾正澎湃。人人說輪回，處處習夷唄。有識或見譏，動以蘇爲解。愚者不必責，可責在吾輩。當時若遇吾夫子，鳴鼓攻之此其最。
癸未冬至後與妻對酌偶醉遂賦 陳著 
買臣賣薪妻見棄，高鳳嗜學遭妻詈。我窮到骨累百指，黎藿併日一髮氣。妻自執爨謀餘生，諸兒忍寒結饑腸。有時我癡笑問妻，妻亦笑答貧其常。聽之不覺一絕倒，不謂此道君亦曉。滿天地間皆浮塵，消磨不盡惟此道。低頭拱手說與妻，孟光舉案與眉齊。當時豈緣醉飽故，深遠滋味出鹽虀。而況今日爲何日，我年今年已七十。我妻之年雖少我，老心古道天與質。偶然得醉平生歡，醉中寫與諸兒看。人閒不必問貧富，須信關雎爲造端。
四月五日醉書慈雲閣 陳著 
峰開荷葉東南傾，梵宮截斷西來青。參差樓閣半空起，撞鐘椎魚撼林坰。奔走簦笠數百里，隨事來乞山中靈。大衆坐飽雲捧足，百需順應水建瓴。彼饕者誰尸海閫，日鬻三帖出府庭。交馳爭此一席捲，赭山不足搜鉢瓶。囊橐所攫鳥獸散，遺臭滿山草亦腥。簷棟摧落甚敗驛，旁風雨濕上見星。厨煙寂寞甑釜破，殘僧菜色身伶俜。山運忽回緣法到，鐵錫飛入總雲亭。伽藍起舞山鬼避，擊大法鼓轟雷霆。豎硬脊梁施敏手，恢恢餘刃新發硎。仆者以興弊者剗，如痼病脫沈醉醒。況今佛流正澎湃，平地丈浪騰滄溟。何事不可咄嗟辦，寺已如畫山翠屏。誰知不忍回首處，山下景色何凋零。文獻故家編下戶，瀟瀟四壁門長扃。舊來富家鼠竄伏，貧民偶遺風濤萍。叫囂隳突尚不已，宛轉就縛垂死丁。春風無分日光薄，冤聲苦語那可聽。信有天堂與地獄，咫尺中間分異形。世變不情至此極，仰面三歎天冥冥。
夜夢在舊京忽聞賣花聲有感至於慟哭覺而泪滿枕上因趁筆記之 陳著 
賣花聲，賣花聲，識得萬紫千紅名。與花結習夙有分，宛轉說出花平生。低發緩引晨氣軟，此斷彼續春風縈。九街兒女芳睡醒，爭先買新開門迎。泥沙視錢不問價，惟欲蕩意摇雙睛。薄鬟高髻團團插，玉盆巧浸金盆盛。人心世態本浮靡，庶幾治象猶承平。賣花聲，賣花聲，如今風景那可評。向時樓臺買花戶，淒烟落日迷荆榛。但見馬嘶逐水草，狐狸白晝嗥荒城。萬花厄運至此極，縱有賣聲誰耳傾。我生不辰苦懷舊，如病入痼酒宿酲。況被春風暗撩撥，傍無知我難號鳴。忽焉夜枕發爲夢，恍恍惚惚行故京。一唱再唱破垣隔，聞聲不見花分明。謂此何日尚有此，傾面大慟泪縱橫。久而方覺更哽塞，擁被危坐百感并。我年今已七十一，豈是年少閒關情。天空地闊說不盡，山外杜鵑啼殘更。
看花吟 陳著 
少陵野老老更癡，看花看開千萬枝。安樂窩中打乖叟，看花只看半開時。二賢看花各有意，我亦有意看離披。紅飛換得綠陰出，瀟灑頗與老眼宜。麥風揚塵野色秀，梅雨蒸葉香氣滋。避人好鳥著巢穩，爭春蜂蝶今何之。本來生意無間斷，靜看遊戲造物兒。不觀聖人畫剝卦，剝窮於上復下隨。嗟乎人事正如此，盛非終盛衰非衰。衰盛相乘乃常理，盛不必喜衰奚悲。誰知世情偏喜盛，我看花衰我自知。
六月五日大風雨水弟觀有詩道其事因和之 陳著 
自古人間多水旱，人事盡時功過半。區區事空不事實，三代以後人心亂。吾鄉薄産寄山溪，崎嶇隨勢無尺齊。受水通灌盍預備，隄防以石堰築泥。顧不此信信偶木，鴂舌唄誦淫比屋。豈知性本依人行，方信之中神所宿。大雲遮日雷無聲，兼旬望霓憂羣生。更兼五日天不雨，原無黍稷田無秔。田里倚龍爲人命，百拜哀鳴聒龍聽。忽焉夜雨一霑濡，咸謂卧龍今睡醒。胡爲詰朝天晦冥，颶母橫挾揚威靈。撼山崩谷發廬舍，掀播兩間摧萬形。初謂得雨龍之賜，誰料此風隨後至。或者風雨自有數，龍亦無知天做事。不如反己自求天，難獨靠龍圖萬全。況持紙錢徼妄想，正似銜石將海填。里無千戶分十甲，諂鬼誅裒知幾匝。流俗酣溺死不怪，我有苦言誰聽納。
綠萼梅歌 陳著 
君不見宣和艮岳綠萼梅，百花魁中此爲魁。絳霄燈火不終夕，剪爲荆薪燬爲灰。又不見駐蹕錢塘開聚景，此梅又花天寵幸。江神不才馬飛渡，踏碎禁地花無影。兩地百五十年餘，花與國都相有無。誰知造物不盡意，尚留人間一種癯。山中佳人清似水，放開吟饕嚼花髓。我未見花得見詩，見詩便與花相似。且聞九月花已芳，奇觀到眼詩爲忙。臘前年後是正候，忽爲秋光豈其常。大庾嶺頭炎瘴地，年年早開不爲異。四明相去數千里，不應早花亦如此。吁嗟地氣如車輪，自南而北知幾春。如今所見到草木，不獨飛鳥啼天津。梅乎梅乎本清絕，花如白玉枝如鐵。矯矯胡爲心亦隨，不念從前傲霜雪。唐苑九月誇梨花，鶴林九月艷杜鵑。我欲梅根一酹酒，謹勿與彼爭取非時妍。
丙戌二月廿五日梅山弟爲孫試周遂賦 陳著 
梅山種梅封且培，梅山種善如種梅。有善必報既有子，有子且復生孫來。蕭艾中間芝挺出，今朝纔爲兩三日。咿嘔似欲指之無，燁燁眼光如點漆。中庭展席分排鋪，童冠環立覘所趨。從容顧視前舉手，干戈俎豆詩與書。吾家昆弟存者幾，六十見孫有吾弟。未聞他日成人事，庶幾正脈存祖禰。杯盤團欒家庭春，豈是閑心競芳辰。危時閉門獨生意，一醉有感天猶仁。吾弟所喜吾亦喜，亦欲含飴娛晚歲。自知無德開後人，有不盡澤吾先世。不觀呂范兩名家，賢子若是何其多。皆從世積心上出，安知他日吾非他。
夜飲慈雲諸公索詩因成長篇 陳著 
世艷明滅螢尾光，客氣騰躍煙中香。煙消螢死竟何有，要知人事亦何常。今夕何夕山中集，六客相對通肺腸。樽中不問酒聖賢，得醉即是無何鄉。耳邊鼓笛有自好，忽散而去何吾妨。吾輩本非淫湎流，聊以寄意齊興亡。老禪知我酷信我，謂此非癡亦非狂。呼童展紙快磨墨，聽我趁筆窮夜長。砉然一笑如夢覺，清風明月自有天文章。
登慈雲閣示齡叟月嶠 陳著 
人間何處無春風，春風好處山林中。我與齡叟心事通，去年雪外來共松鑪紅。梅花窗下今日還相逢，鏗然者誰敲竹筇。吾友月嶠勤相從，拍手一笑意氣同。各饌所有留從容，叢盤簇豆異味重。傾壺倒榼新篘濃，瀹我以茶鼎之芳茸。戰我以詩筆之銛鋒，浮生誰能百歲終。世變翕忽雲飛空，烏輪無情已下舂。白鳥翩翩投前峯，歸興浩浩舞而東，醉中無語可謝兩主翁。
寄盧致遠 陳著 
春來日日雪滿山，雪晴初放春風還。高人佳處獨先得，挼藍新漲溪一灣。垂楊隔岸竹隔水，梅花飛香莎草斑。市聲咫尺自辟易，天景呈發無留慳。何須學徐生東泛海，也休問老子西入關。手招鴻鵠碧雲遠，耳狎雞犬白日閒。雨畦灌蔬翠鼎鼎，春槽壓酒紅潺潺。可以仙吾氣，可以童吾顔。可以平步騷吾吟，免著蠟屐窮躋攀。可以曠視舞吾醉，安用長袖妍弓彎。乾坤雖大此輒少，媿我衰老非其班。投我之轄下我榻，便欲援我起塵寰。携持雅道歸破屋，分與松菊盟長跧。君如不能棄我去，倘可畫我浮邱洪崖間。
正月二日游慈雲爲齡叟作 陳著 
丹霞前，慈雲頂，兩壁相看蒼鐵冷。春風秋月一逢迎，菜碗茶甌拍香鼎。有時話到有處無，有時瞑到入禪定。本來僧俗不相干，氣味投時堪雋永。九年卓錫興百廢，誰與挽之欲去猛。我年今已七十六，師五十二亦多病。人生契合是因緣，臨老相分重悽哽。東湖水寬萬頃烟，風波簸弄羲娥影。西山有寺古佛境，啼鳥落花雲水靜。醉中覶縷醒時語，師亦兩下如何領。
庚寅仲冬七日醉書梅山弟家 陳著 
我來不爲一醉期，忽焉一醉留者誰。山川無言豈有意，陰與造物昌吾詩。吾詩不受世促迫，亦不肯與人諧嬉。鳶飛戾天魚躍淵，動筆自有風月隨。我欲寫時君莫問，君欲問時我不知。此時此意有此樂，梅山□梅花開時，爲我痛飲而讀之。
醉書 陳著 
庚寅仲冬之八日，與諸兄弟諸子姪。濁酒數杯菜一盆，醉後相忘見真實。誰云人閒天地窄，但覺物外山林逸。人生安能皆百年，洪崖浮邱亦浪傳。妻孥安穩雞犬樂，此外無復有神仙。甚哉世人不知足，苦積銖縷多買田。子孫賢否誰能料，近足此身難自保。舉頭問天天不應，聊向虛空一舒嘯。得一聚首便爲福，得一晌閒真是寶。但願如安樂窩中長打乖，微醺著面春拍懷。不願如荷鍤自隨死便埋，以酒爲命忘形骸。
老興行慈雲醉中 陳著 
梅花斕斑春漸芳，山弄晴色溪生光。筍擔自隨信老步，一步一佇春意長。路逢鄰叟笑謂我，鬚鬢皓矣脚尚强。及今行樂刻當歲，莫學癡人無知死亦忙。味哉此語舉手謝，乘興迤邐入寶坊。住山老子拍手喜，翠微摇曳白鳥翔。本來未有十日別，已似故知久別遇他鄉。坐我以蒲團疊膝之榻，薰我以柏鼎醒心之香。飽我以銀絲之餠長菜之饌，瀹我以石花之水申椒之湯。世方慕羨黄粱枕，誰顧蕭颯芙蓉裳。獨如羊棗昌歜嗜，要與古柏寒松蒼。可但三宿桑下生恩愛，已是十年方外通肝腸。疇昔盡隨電光一抹過，方來能有日晷幾寸量。劃然長嘯出門去，弟遵吾前子扶傍。慈雲信美非吾□，歸與歸與仰面天茫茫。
送春醉吟 陳著 
三月二十有一日，絮雲弄日風力薄。家人報我明日夏，草草杯盤軟春脚。世人心眼最無常，景物流禪爭頃刻。南風一轉垂青陰，回首芳塵是陳迹。天公好事亦世情，約束花神呈未著。放開酴醿紫心香，安排芍藥無留發。流鶑調笙舌尚存，倦蝶依然舞還拍。杜鵑無知只催歸，何物惡聲誰聽著。不妨長筵達詰旦，餞舊迎新兩無怍。傍觀笑我八十翁，翁亦自知身是客。安問家無擔石儲，時節猶自沈沈酌。我聞此語三歎息，酒邊寄耳非莫逆。杜老憂懷醒時多，誰道醉狂放吟如李白。
賞轉官毬花酒邊分韻得剪字 陳著 
天機地軸隨時轉，萬物生生就裁剪。庭前一種可人花，獨殿春深交夏淺。團團自是渾沌胎，皎皎不事兒女婉。照見胸中本色正，洗盡世上芳容靦。我來把酒笑問花，花爲我開恐非便。意將遜歸金谷園，不則直進玉華苑。庶幾異質逢異顧，百卉千葩羞著面。花不解答我已醉，醉夢恍與花神見。若曰幸自託君家，朝夕安知有貧賤。香何用多無眩鬻，靜與誰爭却悠遠。紛紛桃李吾輿臺，只許雪裏梅同傳。富貴自有富貴花，强顔諂事非其願。妄人或呼轉官毬，正欲馮君力辭免。胡爲亦動流俗心，忽向醉中遭發遣。跫然而喜豁然醒，前言戲耳起舞花前心服善。
戴時可家賞木芙蓉花醉賦 陳著 
西風不是芳菲節，木落山空景淒切。頼有桂菊聊記時，殿後拒霜花始發。我携樽酒來問花，花於此時擅奇絕。先白後紅知物變，有色無香自韻別。寓軒主人古風流，不肯移種防慢褻。兩根兩花相嫵媚，自況鴻光自娛悅。幸而桃李不同時，彼紛紛者當愧殺。頗云此花最宜霜，待有霜時酒還設。良辰美景休拈掇，白髮朱顔易交割。我今耄矣不足云，勸君年年自此醉倒梅花雪。
與前人對酌醉中 陳著 
天寬地闊無拘嫌，日往月來無留淹。有興一日是一日，賞心樂事古難兼。我貧到底君不問，君自與我相嬉恬。安知朝夕不自給，有酒須與我共酣。窗前有菊相色向，採掇爲我苦中甜。老妻在傍發一噱，謂雖謔浪意自嚴。想見古來聖賢酒無量，千瓢百榼非傷廉。回頭笑謂安得此，但與劉伶阮嗣宗後佳話添。
送黄少孺遠游 陳著 
慈溪先生擅天章，胸中奎壁躔諸郎。君生坐後秀愈卓，骨骼昂昂氣揚揚。黄金滿籝父訓重，青簡插架家傳光。九經本也末百氏，一目誰如我百行。木根盤龍幹必異，要須培植爲棟梁。寶氣貫虹玉必粹，亦在磨琢成珪璋。第方靴笠爭徑捷，難把章掖入時妝。既不必效阮籍哭，亦不必學接輿狂。仰天俯地道固在，往古來今人漫忙。安居茅茨即臺閣，雋永藜藿勝膏粱。大蓬山下遠塵境，晴嵐暖翠松竹房。小鑑湖中落天鏡，明月清風芰荷裳。內可以存養性情之正，外可以舒暢詩書之香。上可以奉萱庭壽康之慶，下可以遂棣華和樂之常。立我之大無愧怍，敬天之命爲行藏。不然荆璞輕自售，恐如梅實酸誰嘗。君不見蘇老泉，年二十七始自强。渟涵滿腹抑不發，直待知我逢歐陽。又不見徐仲車，力學篤孝母在堂。大賢刮目他日事，自有了翁鄒道鄉。
送洵之越 陳著 
有美一人來自東，與兒洵約西游同。謂聞古越多勝跡，庶可洗眼開心胸。窆石亭空思禹迹，飛翼樓高憶蠡功。過司馬寓第，如見涑水叟。入稽山書院，如見晦菴翁。東山則想謝太傅之雅量，上虞則感李參伯之孤忠。讀范老堂記則懷憩堂於出守，問祈國里曲則想持帽於方童。偉哉聖賢所森布，關乎名教無終窮。彼柯亭之煙竹，蘭亭之觴水。剡溪之雪舟，邪溪之樵風。雖非本色□慕羨，然亦餘興相迎逢。盍陪簦笠風雨外，固異萍梗江湖中。八十一歲汝我懼，二百里近我汝容。目而送之豈漫往，歸以復我將誰從。滔滔世變猶古道，修竹可竹兩人龍。
後圃侍郎芍藥酴醿三花競發戴時可載酒來同酌醉中 陳著 
前日對花賦三詩，醉後誰復記當時。雪溪公子忽呈似，一見如夢中見之。世閒何事非虛妄，嘯裏著句豈狂癡。富公園有凌霄樹，獨立不蔓今古希。碧雞坊頭海棠花，花開如屋樹丈圍。洛與蜀，今已非，雖欲勝賞將何歸。我家貧極花未厭，我亦未敢輕拋離。茶一盞，酒數卮，邀朋命友長娛嬉。今日何日晴且暖，三花相得心自知。旁觀索賦不須訝，要問底藴自有造物兒。
前人載酒光風霽月□醉中 陳著 
春漸老，年已耄，一時自適非不要。花香妙，柳腰裊，老懷未怯輸年少。東風吹吹杖履便，燕嬌鶑姹不我嫌。南鄰載酒西鄰會，鴨肝豬肚供肥甘。回頭看浮世，晨炊晚不繼。我非世外人，乃爲醉飽計。樂極愧生難爲辭，禮謹意厚辭則非。何妨真率存古道，杯茶盞酒會亦奇。雨韭夜，菜羹社，前有杜老後司馬。金谷樓臺灰塵飛，兩家淡薄千年話。
又似前人 陳著 
寓軒愛客還愛酒，酒常不足客常有。有時寧輟炊糧資，買秫盆釀不盈斗。今日何日天氣新，和粕傾來賞春韭。安問門外有飛塵，且向樽前開笑口。岸幘舞得雲山摇，揮毫寫出風光透。足以樂矣文字醉，彼何人斯囚躶醜。君記取，今而後，但師會數司馬家，薄物勤勤意自厚。莫學豪飲陳孟公，投轄關門妨客走。
送前人之董氏館 陳著 
雪溪公子清於冰，與人心事秋月明。黄塵滿目分不入，却向嵩曲尋幽盟。山之趾，水之裔，花柳之時風月夜。避喧何必武陵源，得閒便是羲皇世。俗情詡詡有僞真，道義之交無故新。我今年已八十一，君今亦是半百人。日日聚首能幾日，況我殘陽出入息。聞君束書將有行，萬里弱水在咫尺。相望怨被浮雲妨，有夢難託清風將。豈是臨分語太苦，此味昔我實備嘗。一杯一杯莫辭勸，此酒中間膠漆釅。記得希夷一語不，優好之所勿久戀。
二月十五日酴醾洞醉中 陳著 
木香架下春未饒，纍纍叢蕤方弄嬌。含香不吐有時發，只須十日晴光牢。滿腔醖藉固有在，花心雅欲投金焦。逐時消遣老者事，頗與酒興無花妖。不妨掇纈細咀嚼，與知味者相招邀。而況逢迎骨肉親，酒無清濁和粕澆。百年此樂能幾日，今日何日是花朝。誰知醉無以將還自愧，終不如獨醒君子賦離騷。
中秋月下醉筆 陳著 
去年賞月待晴開，今年賞月月待來。去年酒少輒醉倒，今年酒多如未杯。信知豪飲不在我，月色爲我生飲材。舉頭試看月如許，皎皎冰壺在玉臺。西風不動露已下，碧落萬里無纖埃。胸中磊磈正欲吐，不仗此酒誰我陪。落落魄魄空宇宙，何事不入我樽罍。素娥於我本無情，任渠驚見摑掌咍。誰知狂非是狂醉非醉，自有老天知我我亦何求哉。
送陳笠峰路教之燕 陳著 
笠峰秀甲東南郊，面勢雄特根基牢。上與日月星辰交，下走海脈通六鼇。藴蓄玉金賁山毛，噴洩雲雨蘇焦熬。之子生於其間擅英豪，重不輕試厚自韜。中歲一跨鵬風翱，道之行也茲其遭。越庠素號多俊髦，博士一飯久爲妄者饕。芹藻泛泛隨波濤，茅葦彌望誰其薅。拜舞異渥開新陶，長身古眼空滔滔。正如矢初脫箙弓離弢，又如砥斂水淬出匣刀。朝講暮說音奏諧肆驁，日漸月漬學子飽雋詩書膏。意欲國爲鄒魯家稷皋，斥其餘忍百廢鏖。百年功績三年勞，臺府交牘爭薦褒。雖欲頓轡將焉逃，小春布暖風未號。陸可鞍馬水可艘，齏根鱠鱸蠏霜螯。一飲百榼新篘醪，梅花驛路萬里重游遨。大則徑上玉堂揮健毫，不亦小駐粉省班郎曹。我欲餞送乏酒羔，贈言一紙忘忉忉。峻坂立馬嚴提鑣，急流放船穩著篙。他日清望拂星旄，衣錦歸時當與笠峰相爲高。
送兒沆再之婺 陳著 
父母生汝期望汝，地闊天寬從著步。霜葉飛紅橙橘黄，一笠西風正宜路。送汝出門不肯行，低頭進前出苦語。雙親雖安身已高，菽水爲歡盍朝暮。夏初奉命見兩山，往還恨不身生羽。如今又爲千里行，直是戀慕難輕去。有不忍聽手撫背，至哉天理人倫處。我豈欲汝寸步離，事有乘機恐差誤。晚年正欲汝有成，此行倘與心相副。皺皮瘦骨便精神，當爲汝喜非汝懼。不妨安穩趁前程，但及梅花時歸學萊舞。
送沆赴台州學錄 陳著 
山連霞，水半沙，十步九步神仙家。草初芽，樹欲花，香風二百里春華。人謂此行良可樂，我送出門還作惡。初心謂何姑勿道，爲貧去抱夫子脚。天台如今人物林，芹芳藻潔紛佩衿。物議無情憂責重，盡人須要先盡心。好爲人師古所戒，況汝大欠鐙窗債。理義無窮白日速，相長工夫方有在。視身如玉宜好修，守口如瓶勿起羞。平平之外無赫赫，介介之中有休休。勞其筋骨餓膚體，乃汝法家并拂士。恩愛極處言語切，豈得已哉汝行矣。我年雖邁尚自强，藜藿能延壽命長。相望只有片雲隔，不比遠去無遊方。時節飛書當萊舞，兩字平安勝三釜。三年電光一抹過，但要學成身立來歸見父母。
送邑簿李大用任滿 陳著 
綵旗蔽野南風香，歡門遮馬東路長。黄童白叟百拜酒，鸞棲主人今日行。憶昔焦氛漲天赤，手挽龍津力輸滌。簿領爲職關係重，儒術飾吏經綸密。學校一新衿佩來，市井再復圖畫開。男耕女織各按堵，山居海藏皆熙臺。口不言功心自諭，三年任滿留不住。我窮欲餞惟有心，一詩收拾行碑語。如之何說見事明，自有夜月光山亭。如之何說律已清，亦有秋水鋪長汀。留此賢勞書縣譜，携此聲名步雲去。君不見政事堂中李參伯，即是當年長社簿。
送邑宰丁溉之任滿 陳著 
君不見南山峯晴倚空，有時烟嵐失青葱。又不見碑潭水清貫市，有時波濤漲黄滓。銅章一臨山水閒，變態有甚水與山。自從有邑知幾尹，仁聞始終無二三。況直焦氛半封內，轉爲樂國非容易。飛鳬忽載福星來，力量精神有餘地。吾鄉由來文獻多，道脈無如世故何。蔬園每每今棟宇，芹波瀰瀰新弦歌。小民艱食業山海，弱肉難供虎狼噬。寒忽煖衣饑忽食，晝無打門夜無吠。百里乳哺父母懷，惡稔時勞匣劍開。同寮議論兄弟視，理到肯放山筆回。苦蘗雋永世味外，甘棠種在人心裏。圖誌雖書不盡書，頌碑歌記如何記。及瓜而代芒芒行，花城如畫琴在堂。手揮帳餞前路闊，唾去金饋西風香。來不携家影相逐，去不挑包心自足。眉閒迎笑動瑶琴，膝下候歸翻綵服。南溪景擅孟城奇，酒丹米白魚蟹肥。家林燕喜莫惜醉，仕宦得閒能幾時。平實工夫根本大，舒徐步武官職耐。向上規模看宰邑，誰能如公三出宰。誰能如公徹底清，誰能如公不眩名。卓乎高哉日月證，足以行矣雲霄程。出門爲民還小駐，肯借心香勤旱雨。一雨三日豈偶然，異日作霖天已許。老夫生身八十年，何幸親見真前緣。既無筋力送之遠，又乏詞藻揚其賢。漫將里詠塗歌者，掇拾萬一溪藤寫。長揖奉爲行李累，爲我一讀清天下。
送兒沆再之台學併似許梧山張在軒 陳著 
學古入官非易事，同寅協恭第一義。昨汝行矣重吾憂，今吾聞之爲汝喜。有如此廣文先生，真所謂法家拂士。寄聲忽到我，用情應爲汝。我欲謝之難爲語，汝其聽之告以意。古天台，多士類，文有風檣陣馬之奇，氣有霜林老鶻之鷙。鎮之以靜重，行之以平易。艱難見初心，苦淡得真味。人謂著脚危於淵，我知進德此其地。汝不見范文正公家書片幅戒子姪，有事只與同官議。又不見歐陽朋黨一論質鬼神，同道相益乃君子。
送兒深赴婺之月泉山長 陳著 
來汝深，吾語汝，汝今此行五百里。吾豈不欲汝在傍，朝夕告教從容裏。世莫難於續書脈，孝莫大於養吾志。男兒須爲大丈夫，遠遊有方學者事。汝行乎，吾决矣。名山大川如不識，坎井中見能有幾。嚴師良友如不親，家庭閒語未必是。若曰高車過萬里橋，非所羨於司馬氏。若曰榮鄉佩六相印，亦何取於蘇季子。區區物外先入心，役役終身非切己。星婺域，月泉水，古到今，最多士。要知三人必有師，毋謂一日長乎爾。賊人之子乃自賊，毀人之善是自毀。同寮當出肺肝話，諸生當如手足視。回顧弱植荷倚重，雋永古訓滋味旨。遇食不求飽，飲酒不至醉。閒事付浮雲，本色爲實地。詩書何幸薄有祿，齏鹽猶勝空煮字。仕未可養汝奈何，耄猶加餐我自慰。要得友朋之譽可聽聞，即是父母之前相諾唯。三年日月一箭過，不必吾懼但爲吾所喜。
贈郡經歷韓君美 陳著 
易爲六經彝訓祖，詩關萬里風化機。周孔派外誰復得，商賜言後知者誰。穿鑿簸弄到今日，家自爲詩人自易。數不及理數亦妄，吟而無用吟何益。京房輩，晚唐詩，悖謬之渠漓之靡。雖不能爲本真累，能誤來者滔滔地。鄞幕多緣奎壁照，鐵做脊梁主公道。有時發經本旨坐虎皮，有時續古正音斥蟬噪。老夫耄矣不出山，宿學已墮寒灰閒。卓哉斯文有可宗，身雖不前心已攀。二松主人忽傳意，謂曾齒及窮姓字。生來欠識韓荆州，我亦自分陳無己。此心胡爲乎來哉，清風明月肝膽開。滿天下是可爲事，終歸敏手經綸才。人文所以經天地，直須掀揭山火賁。民事所以壽根本，要使人人歌既醉。自顧光陰迫下舂，猶欲拭目儒術功。不能頌泰交於風雲之表，亦可歌豐年於畎畝之中。
行路易送陳晟謀仕 陳著 
行路易，行路易，方寸中閒是天地。詩書能生萬里翼，一出門外風雲起。彼水馬兒如江河，彼醯雞輩知甕耳。汝今此行有足行，我爲之喜非徒喜。先生在前充安公，後學在側太初子。如舟順流帆佐使，如轅欲南車有指。有文舉表人已羨，入夫子門誰敢議。機會來時非偶然，功名發軔斯可矣。豈知我，猶望汝，謙以養高勿自高，虛以求是勿自是。覓慈湖，拜象山，不見了翁愧程氏。終爲巍巍大儒宗，可是錄錄常流士。自顧衰景薄下舂，聊寫苦語累行李。行路易，行路易，易處有難從此始，試深思之有餘味。
送邑簿阮杏山解任 陳著 
杏山高高壓羣山，山靈發秀生鳳鸞。便應鶱騰梧桐表，胡爲回翔枳棘閒。誰知異物非凡翼，志在遠大須培植。固非燕雀所能知，正恐鴻鵠亦未識。去年桂子香中晴，五綵颺下民歡迎。雝雝仁氣才鼓盪，今春已趣雲霄程。清水一壺留矮屋，順風萬里送行色。內將攬輝儀周行，外將和鳴福萬國。老夫耄矣阻攀行，一詩寄意無他腸。願言雙旌導前路，飛致鳳花開處是桐鄉。
送邑簿周信解任 陳著 
秋風好，秋風好，吹起棲鸞上雲表。邑人欲留留不住，綵旗繡帳長安道。歌者相和舞者蹈，欲說遺愛知多少。朱絃直，青銅照，姦回百巧終莫欺，正大一交如夙好。處事無難輕車就熟路，據理必爭疾風加勁草。三年任滿如始至，萬里當遠到。擁箳篂，植旌纛，分內功名非外求，時來爲之特談笑。尚須續續□飛箋，勿謂老夫年已耄。
寄台教王吉甫 陳著  泰山
直溪之水清且洌，可以沃我老枯渴。直溪之風空且闊，可以舒我窮鬰結。自聞西來飛霞佩，使我南望片雲隔。苦無筋力抗塵埃，徒有心事交冰雪。長庚分光到寂寞，好風流閒無時節。癭木豈是罍洗材，歜葅不登鼎俎列。見何所見斯未信，取非所取毋乃褻。俗眼滔滔鄂州花，古道卓卓元城鐵。自昔甕城地最靈，而況金壇人更傑。漫塘詞源有流傳，實齋理學素磨切。忽乘朝陽下赤城，坐覺文星燦東浙。龜手之藥或以封，皋皮之座嘯自徹。糠粃在前吾不妨吾後，瓦注者巧吾但安吾拙。教鐸重新雷霆鳴，儒流勇赴江河决。弦誦洋洋正聲合，芹藻楚楚生香發。北斗泰山收寶望，東觀蓬萊是途轍。何時鐙前相對一杯酒，未見顔色惟看山中秋夜月。
送兒沆赴昌國學錄 陳著 
來汝沆，吾語汝。蓬萊鄉，仙者寓，汝行豈爲求仙故。寶陀山，佛者住，汝今豈爲禮佛去。吾聞滃洲好學舍，兵後弦歌尚存魯。巨鼇拄牢蒼璧島，長鯨截斷紅塵路。黄公高節懔猶在，茹侯英標儼如覩。芷翁器業國有傳，逸少詞章家有譜。扶桑日出長精神，滄溟際天豁襟宇。潮水生落見乘除，風濤澎湃嘗斂阻。耳目所接皆爲學，身心所會當約取。旦氣清明方見性，人生涉歷終知趣。規模要放面前闊，議論要到心平處。雪霜之際有陽春，波浪之中有砥柱。畏友當如父師敬，平交當以兄弟處。我雖自餒耄何及，汝方年壯力須努。亦欲長教在我傍，深恐獨學爲汝誤。不然何以資一出，幸猶近只寸半渡。駕言曰仕實從游，自昔成人出辛苦。著汝意氣勉自强，味哉言語謹勿負。東雲在望道路開，西風吹送衣裳舞。消受宮牆飯幾盂，勝舉家庭祿三釜。歲月箭過歸有期，却把本色初心娛父母。
壽雪竇寺炳同長老 陳著 
昌黎大顛相接識，爲說道理驚孤寂。歐公喜與惟儼交，愛其文逸通經術。自顧擬非韓歐倫，漫遊亦到沙門釋。明覺後人少野師，湖海宿尊推第一。胸中自有大藏經，此外三兼翰林筆。坐斷名山皆梵家，能有幾人知本色。不從鉢盂計顆粒，則向棟宇爭寸尺。彼滔滔者何足云，我油油然自相得。年年荷師壽我生，今何以壽師生日。欲寫丹霞贊其高，師自有流乳一峯矗天碧。欲傾嵩淥揚其清，師自有飛雪千丈挂空白，但有數語一溪藤，相伴瓣香飛入室。緣師法門本是空，我也將空當真實。世閒何事非戲劇，請師一笑撼動天開圖畫壁。
可舉長老退休於西山菴賦西山好以送之 陳著 
西山好，西山好，天開畫閣勝蓬島。千峯盡頭地脈舒，萬頃如掌湖光抱。清風佳月自時節，暖翠晴嵐互昏曉。逢人大觀夙契心，小築數閒謀退老。欲歸去來不由身，妙莊嚴域須手了。平平穩穩經理去，纖纖悉悉工夫到。棟宇崢嶸巾笠湊，鐘鼓震撼鉢盂飽。今日何日滿十分，是空非空歸一笑。於戲分付善舞人，曳錫逍遥忙劫表。老鶴飛迎出山深，馴龍拜伏候門早。便應管領古烟霞，何妨評論閒花草。樵歌漁唱如梵唄，茶約詩盟足吟嘯。淡中滋味苦亦甜，靜處風光安是寶。顧我門戶雖不同，如此林泉均所好。霜松雪柏夢相知，布襪青鞋嗟已耄。西山好，西山好，世閒何處不是邯鄲道。
似法椿長老還住浄慈 陳著 
寺後山，青巑岏，忽如憔悴忽又開容顔。寺前灘，聲潺湲，忽然枯澀忽又起波瀾。知爲誰乎醜或妍，只在主者往與還。追思疇昔狎羣攫，痛卷無餘遺百難。山林赬矣囊橐外，棟宇委之荆棘閒。飛錫一來重悲慨，張弮勇欲興頹廢。積勞落成逾一紀，大書記實光千載。彼物何物衆所唾，無事生事幾乎駡。蟻將撼木不自分，犬或見雪從他吠。無辯之辯如我何，有怪不怪當自壞。胡爲撞鐘擊鼓辭上方，若曰挑包頂笠皆吾鄉。戲衫脫了因甚快，大權契合終難忘。風曾相送迎亦好，雲與俱出歸何妨。兩不著相是去住，一撥便轉無思量。人生忽忽夢幻身，世界茫茫戲劇場。我老不覺八十三，師今亦且半百强。石塔重來我愧不是蘇玉局，茅屋可賦師却自愛杜草堂。
代天甯寺僧可舉贈梓人善斲歌 陳著 
四明山南鬰嵯峨，異氣上與青天摩。人豪挾秀布山下，餘爲巧匠擅一窩。頎然而長獨出者，此中巧處得最多。誰知造物亦有意，要爲公輸世其科。天甯古剎本雄麗，一旦忽受融風苛。作而新之豈易事，一手足任奚謀他。前年起山門，見者贊歎誰敢呵。今年起佛殿，鎮壓大地山與河。百川奏材奔贔屭，萬夫應役鳴鸛鵝。眼意所及規矩就，頤指之下鋸斧羅。巍巍列柱鐵直立，整整駢榱玉圓瑳。層檐飛走鳳翼舞，修梁騰上虹光拖。上入雲霄爭雁路，下臨城市眇蟻窠。可以坐三大如來於中閒正面，可以奉五百羅漢於東西兩阿。我仗我佛大勢力，翻起尺水成大波。汝有妙思隨我意，輪奐視昔百倍過。寶坊突兀見此屋，回首人世今如何。當年大而富貴戶，寒煙落日廢址迷蓬莎。小而苟活破茅舍，淒風苦雨不識陽春和。慈悲法門何遮礙，平等世界何偏頗。安得如汝千百億，莊嚴棟宇徧婆娑。有快活，無障魔，大家拍手齊唱善斲歌。
代趙信甫千人助冬衣 陳著 
憶昔渾家衣天香，翩翩風流公子裳。蟾宮步武雲送上，雁塔姓名星摇芒。綠袍照眼初意銳，青氈入手前路長。誰知蕉鹿成夜夢，日與蓬鷃爭時光。纍纍鵠形走山谷，戰戰繭足履冰霜。貂裘已弊有嫂輕季子，牛衣雖泣無妻問王章。懸鶉襹褷不投俗，捫蝨勃窣徒談王。豈不欲羨補衮居峻地，豈不欲著錦繡歸故鄉。顧瞻外飾至此面自赬，摸索中襟淒其汗如滂。況今玄冥令凜冽，難把赤立身支當。彼狨鞍寶馬重狐貉，彼毳茵繡帳雙鴛鴦。或錦步障五十里，或金縷衣十二行。與富貴家自擇伴，如衰颯輩難登堂。老者衣帛盍早計，大寒索裘真癡忙。縉紳遺緒慘莫繼，章縫本色終難忘。從來固多急義譜，今亦何敢淺識量。君不見履常長貧凍至死，絮襖不具有識空悲傷。又不見范叔一寒如此極，綈袍之戀千載猶芬芳。
悼出童尚質二首  其一 陳著 
南山山最秀，之子得其精。年少文偏老，身通道自亨。得交空所藴，見義勇於行。今日知無憾，聲名一死生。
悼出童尚質二首  其二 陳著 
聚散幾怱怱，真如醉夢中。分雖甥舅異，情實弟兄同。坐夜鐙前雨，噓春扇底風。傷心今已矣，庭草泣秋蟲。
弔單方菴墓 陳著 
方菴居士死，歸骨白雲根。霜暑三年別，風流萬古存。月梁空夜夢，宿草長春痕。松底幽蘭發，清香是夢魂。
挽陳菊坡樞密二首  其一 陳著 
家學淵源遠，公今德行科。一純光白璧，重望壓頹波。職業居朝久，文章八石多。平生何所似，霜菊在秋坡。
挽陳菊坡樞密二首  其二 陳著 
身到西樞府，黄扉一蹴開。急流知有退，樂處在人閒。健領耆英社，清標利欲關。典刑今已矣，風雨暗青山。
挽董帥幹二首  其一 陳著 
裔自杏林仙，清閑福最全。獨醒偏醉客，鰥宿似逃禪。古貌堯民老，風流晉世賢。應門付兒輩，花竹小壺天。
挽董帥幹二首  其二 陳著 
向來相與處，欲說淚先滂。笑席平交等，名鞭夙許長。宦遊成離索，歸見及康强。如今果何日，忍聽歌些章。
挽黄提舉震三章  其一 陳著 
江山古四明，獨立表平生。敏處經綸密，癯中氣局宏。鴻毛看勢利，虎口見功名。麾節那能究，東南天已傾。
挽黄提舉震三章  其二 陳著 
文弊莫如今，獨存師古心。汲深六經海，茹實百家林。公有傳賢筆，私無諛墓金。晚年北山北，誰識醒中吟。
挽黄提舉震三章  其三 陳著 
當年時事誰，咄咄賦歸與。同是無枝鵲，危如游釜魚。偷生盟世好，訪遠記山居。已矣向誰慟，兒孫書滿廬。
挽黄祖勉三首  其一 陳著 
世遠太和散，儒門有若人。沈潛勤汲古，澹靜肯妍春。識到寡輕語，觸來無量顰。淵乎莫澄撓，叔度乃其倫。
挽黄祖勉三首  其二 陳著 
平生不行怪，流俗自難同。原明無仕志，公休有父風。肯堂勞未艾，反席壽俄終。誰料生芻奠，今年又乃翁。
挽黄祖勉三首  其三 陳著 
夙是通家契，姻盟又此時。相依百罹世，多活幾年期。辰龍竟歸夢，子書誰續爲。九京不可作，喬梓北風悲。
挽曹泰宇居士三首  其一 陳著 
忠義垂青脈，癯然獨飯蔬。生涯一身寄，禪學九經餘。有教甯分類，逢人只借書。世方饜粱肉，視此愧何如。
挽曹泰宇居士三首  其二 陳著 
滔滔彼居士，誰得似君真。盍駐香山社，俄拋病室身。首邱存故我，手澤付何人。此理本來悟，浮生一窖塵。
挽曹泰宇居士三首  其三 陳著 
怱怱相聚處，未足滿平生。鐙雨對眠夢，花晴携話行。前盟空在耳，外哭若爲情。已矣不可作，高山孤月明。
挽范千之二首  其一 陳著 
得年雖欠壽，凡事孰能瑕。識老語言簡，學充文賦葩。劉蕡胡不第，靈運欲忘家。已矣歸何處，虛留海上槎。
挽范千之二首  其二 陳著 
翛然形早蛻，遺痛在家人。手澤泣孤子，篋封悲二親。菟裘行計舊，牛隴窆銘新。我亦知君者，酸心唐隩春。
挽樊君修 陳著 
憶昨會山中，危時苦話同。老枝期共雪，喬木慮摧風。弟有文銘竁，兒能禮送終。九京無可憾，後死愧衰翁。
挽孫大監二首  其一 陳著 
家學自相師，名成六館推。春風中哨立，古道上安馳。朝擅敢言直，民歌不忍欺。危時方倚重，猨鶴已追隨。
挽孫大監二首  其二 陳著 
憶昨叩溪扃，承聞病莫迎。雲山成永訣，膠漆感平生。紼送老無力，薤歌遥寄聲。何須聞宿草，未死有餘情。
挽孫處士 陳著 
魁閥分根異，充然秀氣儲。少年古心貌，危世舊詩書。鵩怪來何早，熊祥夢竟虛。遥知蕙帳下，晝哭痛何如。
挽少保王平章二首  其一 陳著  泰山
氣貌古心盎，淵源早學成。三朝尊汲直，四海頌夷清。憂國生如死，誠身實過名。巍巍叔季世，人重泰山輕。
挽少保王平章二首  其二 陳著 
大老關元命，平生坐十年。權奸以國斃，柄用已天顛。痛事自屧去，忠魂客寄然。猶遺簪□舊，血慟北風前。
挽江陰軍王寺丞 陳著 
自是元台嗣，心如白屋英。老成涵古氣，清勁立平生。孝養官居少，幽恬俗念輕。栖栖甲子晚，誰識病淵明。
挽趙集賢□□三首  其一 陳著 
雍容存器局，沈細入經綸。心好難爲弟，身危活得民。餘生盟蕙帳，急召應蒲輪。松下舊遊處，爲誰芳草新。
挽趙集賢□□三首  其二 陳著 
三年集賢院，一老遠遊身。鐙火影相弔，家山眉兩顰。生還空有日，病卧竟無晨。瞑斂夫何憾，同朝多故人。
挽趙集賢□□三首  其三 陳著 
命也誰無死，恩斯獨異今。人迎萬里櫬，天報一生心。紅炬護舟穩，白雲歸窆深。蹣跚得臨坎，痛器撼山林。
挽張梅坦二首  其一 陳著 
之子吾鄉秀，生來踏上風。蘭亭高擢穎，芹泮早稱雄。科第孫山秀，吟情灞雪中。□□□□□，□□□□□。
挽張梅坦二首  其二 陳著 
同飲嵩溪水，綢繆况有連。心期天地闊，情話歲時遷。一病胡三暑，長歸竟九泉。誰知之子憾，薛鳳定翩翩。
挽舒亦山少母鄒氏 陳著 
我與亦山連，因聞少母賢。順柔知自分，勤檢樂吾便。心積兒孫福，家修香火緣。平生庶無憾，此去坐青蓮。
挽蔣質甫 陳著 
誰能傳耆舊，善譽在鄉關。教子籯金外，和家棣萼閒。死心多佛悟，生世半詩閒。逝矣夫何憾，逍遥玉女山。
挽袁鎮 陳著 
名筆記新塋，何須更乞銘。空山有琴瑟，有子足門庭。死異十年遠，歸同一穴甯。鄉人指餘慶，書氣發林坰。
挽孫常州寺簿二首  其一 陳著 
早宦早收還，相從溪與山。身曾五□貴，心自一鷗閒。留訓金籯外，尋盟貝葉閒。手銘平日事，打破死生關。
挽孫常州寺簿二首  其二 陳著 
青春到白首，膠漆更他誰。話別水亭酒，斷章山驛詩。平生今地下，後死獨天涯。執紼萬官路，欲前筋力衰。
挽范節幹二首  其一 陳著 
君墓我其銘，誰知不盡情。半生萍梗過，晚歲柏松盟。輦下清相諗，兵閒老共驚。芙蓉堂在否，回首淚縱橫。
挽范節幹二首  其二 陳著 
去秋言別時，執手水之湄。猶侈春風會，那知夜壑移。鬣封期已薄，眉案死相隨。君可無遺憾，其如我自悲。
挽董監鎮 陳著 
宿善有君□，幽銘豈溢言。何妨儒鶡弁，自可客龍門。瑞竹松根見，叢編手澤存。壽終無一憾，更是好兒孫。
挽史允叟慈母王氏 陳著 
彼美蘭儀盎粹溫，誰知肅肅範閨門。生榮夢視金花誥，死瞑培成玉樹根。中一祔嚴家稱禮，終三年制子權恩。我來欲送銘旌路，客病棲棲悵莫奔。
挽王開叔 陳著 
裔自三吳秀四明，士林著不盡崢嶸。江淮遊覽詩隨氣，鄉里推評實過名。最是與梅相契友，翛然易簀了平生。北風飛旐余山路，稍得悲歌薤露聲。
挽張正甫二首  其一 陳著 
別來倏忽一周星，君住家林我泛萍。到處逢人問梅坦，有時見夢說蘭亭。自憐倦翼歸遲暮，已報清魂入杳冥。多少微言今已矣，義難辭處寫爲銘。
挽張正甫二首  其二 陳著 
河汾坐下舊諸生，拔穎叢中學早成。公相品題文藝價，鄉人辟易義風情。本來雲雨蛟龍志，老去山林猨鶴盟。桂子不須墳上落，此君原自不爭名。
挽校書郎方公夫人二首  其一 陳著 
有美女中玉，來嬪天下魁。心無慚藻澗，眼及到蘭臺。欲伴春行樂，俄纏晝哭哀。誰知餘地在，五桂總翹材。
挽校書郎方公夫人二首  其二 陳著 
七十七年春，斑衣堂上新。魚軒宜有晚，恙枕竟無晨。空感通家淚，難隨執紼塵。望雲飛老□，聊聒薤歌人。
挽卓生甫二首  其一 陳著 
風雨瀟瀟境，山林落落姿。安貧清似玉，嗜學苦如飴。世事兩顰送，古心諸老知。家庭多手澤，幸有甯馨兒。
挽卓生甫二首  其二 陳著 
袖携文滿卷，下問及深衣。擬議金難訂，稽遲璧未歸。重逢何日是，一夢已人非。宿草自春處，老心東向飛。
挽族父承務郎衡之三首  其一 陳著 
人物瑞丹霞，翛然絕點瑕。寬心無厭客，急義不謀家。一室琴棋畫，四時風月花。晚來滿山菊，消得澹生涯。
挽族父承務郎衡之三首  其二 陳著 
庭桂出心根，天風香滿門。初封緣子貴，上壽稱君恩。正爾需三釜，胡然夢九原。有餘無盡澤，留下長蘭孫。
挽族父承務郎衡之三首  其三 陳著 
當年延桂塾，承乏愧無能。以子視宗族，如家安友朋。春風文字酒，夜雨誦絃鐙。古首淒誰續，心安淚欲冰。
剡縣解雨五龍潭等處送神辭 陳著 
稼如茨兮黍與粳，十日不雨兮彼蒼。御龍君兮徼祥，環嵊之土兮雨其滂。焦捲發秀兮摇晚凉，田水泱泱兮秋風香。旄倪舞歌兮飽有望，神之賜兮何可忘。登山臨水兮送將，神亦勞止兮歸安故鄉。
賦虛谷黄子羽所藏吳山西墨蘭三章  其一 陳著 
虛谷兮委蛇，雲英英兮日遲遲。繁陰兮土滋，蘭之生兮彼桃李其安知。
賦虛谷黄子羽所藏吳山西墨蘭三章  其二 陳著 
虛谷兮明陽，紛百草兮樹千章。馨香兮自將，蘭之有兮何蕙茝之敢芳。
賦虛谷黄子羽所藏吳山西墨蘭三章  其三 陳著 
虛谷兮泬寥，霜雪降兮風蕭蕭。榮華兮飄摇，蘭之全兮清寂寂而彌高。
賦墨梅 陳著 
直放而爲橫出之勁兮，瘦吐而爲淡佇之馨。羌寂寞以自韻兮，而萬里其流聲。風霜之表神與交兮，明月在天水在下。耿耿於其閒兮，於以觀我生之清明。
賦墨鷺 陳著 
山林以爲家兮，出而與風烟之爲縹緲。水之湄素所狎兮，專一嗜而謀飽。紛紛下而上兮，若不能以終日。矯靜潔以待時兮，固有獨立於寒梢之表者也。
題畫扇 陳著 
江極目兮沙路平，馿卓耳兮風蹄輕。彼何人兮爲此行，我欲從之到蓬瀛。
賦賈養晦所藏王庭吉墨水仙花 陳著 
歲云暮兮陰凝，若有人兮亭亭。玉質兮黄中，淡無言兮含馨。雪霜貿貿兮弱植自矜，宇宙納納兮誰與爲情，斂而全其素兮何有乎丹青。
題女沖所藏彩箋 陳著 
天空闊兮西東兩山，路平平兮春草班班。今而後兮百里之閒，思渺渺兮水竹之灣。
題兒泌所藏彩箋 陳著 
山一抹於天之末兮，彌隠隠而彌妍。松矯矯龍其脊兮，颯張髯而自全。有美一人兮，橋之外水之邊。意其悠然有見兮，雙鷺飛飛而在天。
吳景年真贊 陳著 
其容淵，其髯掀，其服野，其冠圜。是誰筆之得其粗焉，孰若見君於此筆之外，而知君於此筆之前。氣以直而肆，神以藏而全。付所無於自信，處所有如不然。夫固欲謝吳楚之塵，而游戲乎羲皇之天也。
石藏玉贊 陳著 
天下之寶，惟玉爲最。然不受觸，觸之則碎。如何如何，可全其粹。亦曰珍藏，光華自賁。
林樂閒真贊 陳著 
皎然其毛顔也似玉，癯然其骨相也似竹。悠悠然其心也，雲與上雲與下，飄飄然其身也，江之南江之北。此所謂樂閒之道人，贊之者本堂老夫之醉墨。
汪日賓真贊 陳著 
詩書以沃其中兮，睟自盎乎吾之餘。衣冠以正其外兮，儼自媚乎吾之初。情周乎與物兮，於由由而介介。義見乎應事兮，於膠膠而舒舒。庶乎免於今之世兮，其將進於馬少游王彥方之徒與。
僧雍野堂贊 陳著 
野堂之野，大千世界。野堂之堂，匪茅一把。也無籓籬，也無閒架。風月往來，雲壑上下。空空洞洞，規模廣大。是真非真，是假非假。善哉善哉，無成無壞。
僧可正真贊 陳著 
古巖氣骨，春風面皮。是人認得靈溪，靈溪元自不知。一片妙莊嚴域，千古萬古光輝。本堂老人書。
筠溪八景詩 筆架文峰 陳著  西湖
巧奪西湖五姥峰，架中時見挂長虹。近聯霞彩箋呈錦，遥對巖牙筆露蹤。翰墨雲烟來璧水，丹青桃李出花叢。恩承斗柄回春律，待詔東封陟泰嵸。
筠溪八景詩 旗臺勝境 陳著 
□□□中不老方，石臺白戰幾多場。登樓歡笑□□□，□□□□姓氏香。雲擁貔貅天地謐，□□□□□□□。□□□□□馮試，採取梅花插鬢芳。
筠溪八景詩 桃崖暄日 陳著 
盛陽淑氣滿巖前，誤認仙桃開洞天。根老種傳王母顆，花嬌色映武陵田。輝增晴旭香盈袖，影落溪流錦障川。幾度遊山偏著眼，世傳春信豈無緣。
筠溪八景詩 穀岫陵雲 陳著 
毓秀山根插翠峰，如陵如阜起嶐嵸。堆高鹿苑沖銀漢，積擬鉅橋跨玉虹。斂厚難輸王廩粟，歲豐長守大夫松。乾坤種此昭宏德，陰濟鄉區皎髮翁。
筠溪八景詩 徐鳬蛟瀑 陳著 
一流瀑瀉九重天，長挂如虹引洞仙。巖壁鳬飛延歲月，石梁龍滾起雲烟。滿山藥味增新色，夾岸桃花勝舊年。愧我白頭登覽日，詠歸賡韻信多緣。
筠溪八景詩 設僧龍湫 陳著 
金猊擅藝寶筵開，蓬海真僧駕霧來。講透精光圖上點，默收塵火座閒埋。鉢龍靜聽金風細，幢鶴驚聞唳月哀。莫道洞深無興會，蓮花朵朵水晶臺。
筠溪八景詩 金雞報曙 陳著 
千金鑠鑠獨文身，五德名標莫與羣。振翼豈愁天色暝，曲頭如盼曙光新。鳥穿竹韻窗談巧，風捲塵嵐士□勤。□見雞人□□隴，漏殘驚起侍朝臣。
筠溪八景詩 玉鷺迎暉 陳著 
□□□□□□評，巖供詩料鷺飛形。□□□□□□□，片片白雲兩翼輕。渚水靜觀清且淺，蘆花□□□還興。鳶魚活潑天空闊，信足長飛萬里程。
次韻弟觀用王介甫桃源行韻寫感爲西湖行 陳著  钱塘江 西湖
錢塘江頭駐龍馬，西湖風光甲天下。西湖西邊屋萬閒，中有沈沈醉花者。鶑鶑燕燕日日春，萍虀豆粥蠟代薪。黑殺吹飈忽過江，憂貽君父辱在臣。烽火連天天已近，浪將督師答天問。畏縮不前江神嗔，坐受排牆侶西晉。我行六橋扇障塵，仰面發慟風岸巾。誤國至此臍莫噬，安得包胥哭向秦。
再次前韻 陳著 
大地山河屬司馬，雲闕岧嶢都洛下。夕陽亭上已賣國，無與東門長嘯者。銅駝荆榛不成春，華林轉眼爲樵薪。連牆枯骨若有聲，啾啾知是清談臣。中原雖遠江東近，典午偏安姑莫問。苻堅百萬捲淝波，猶有安石能强晉。嗟今玉輦竟蒙塵，將相受辱甘幗巾。求如西晉已觖望，萬世遺笑無人秦。
勝因院 陳著 
轉路便幽深，曾來不用尋。寺依仙石脚，僧識老巖心。是處鬼無墓，此山松自林。滔滔未涯事，分付一蟬吟。
屬酒歌 陳著 
險難兮更嘗，淡泊兮悠長。翕與張兮何嘗，如友良何兮友良。
答本堂先生歌 趙必興 
往事兮浮雲，偕老兮天倫。樂莫樂兮天真，如良人何兮良人。
黄陵題咏 趙希鄂 
悵望鑾輿不復還，令人疑盡九疑山。朱弦一斷南風操，粉淚長留楚竹斑。往事悠悠流水去，空祠寂寂暮雲閑。客情弔古多悲恨，趣理歸舟遡碧灣。
汨羅廟 趙希鄂 
懷沙一死固堪傷，千載修名實未亡。舉國無人君不悟，斯文有幸日爭光。讒言枉以艾蕭惡，正論終歸蘭芷香。解印欲辭羅水去，祇傾羅水奠離觴。
苕溪晚泊 程以南 
一笑苕溪上，微茫駐日曛。鷺沙行个字，魚水呷圓紋。晚色三家市，秋容幾樹雲。行藏知有分，莫誦北山文。
登曬蓑臺 程以南 
曬蓑臺子上，載酒共躋攀。竟日何妨醉，看雲終是閒。千絲平岸柳，一髮別州山。頗亦關鄉念，春深未得閒。
見方虛谷後自述 程以南 
清泠空想離騷國，至理難窮太極圖。知有老人圮下履，恨無鴻寶枕中書。
句 程以南 
欲居東西瀼。
淳祐七年丁未十一月朔蔡久軒自江東提刑歸抵家時三館諸公以風霜隨氣節河漢下文章分韻賦詩送別得文字 留夢炎 
天地蕃庶草，美惡極蕕薰。古來誰覽察，離騷清楚氛。著作大雅姿，書傳挾香芸。蠹簡不煩碎，豕牙貴能豶。仰天瀝肝膽，端欲涇渭分。太阿秘尚方，風霆發絪縕。臣直彰主聖，聲容諒沄沄。平生本朝心，𤱶畝豈忘君。見幾誠不忍，屬茲宸慮殷。自從春無澤，牲璧委冬雰。何者最感觸，民氣愁深文。儒服今繡衣，片言況前聞。四牡何騑騑，迢遞沮遵濆。君爲朝陽鳳，我非相府群。小草志或遠，深情詞不耘。幽屏未須去，聖德如放勳。
手中烏啄食 潛說友 
靈烏渾覺不相猜，啄食翩翩手上來。自笑老軀頑似石，被渠認作出生臺。
和賈魏公冬大雪詩  其一 潛說友 
海水飛花到上林，氣形和處總由心。采薇指日休兵甲，宿麥連雲辦輦任。熾炭酒行懷往昔，老枝詩句詔來今。燮調妙用誰知得，端在崇陽與抑陰。
和賈魏公冬大雪詩  其二 潛說友 
雲氣崢嶸衆俊林，聖朝事事合天心。梅根依傍蒙嘉澤，竹力低垂愧重任。有美江山祗如舊，無塵宇宙幸逢今。坐令清晝閒鈴索，白戰工夫效汝陰。
再和  其一 潛說友 
突兀瓊樓照武林，淋漓黄榜快群心。成功共說平淮度，經世誰如釣海任。後樂園應看最好，婁豐年又數從今。太平君子方宵旰，想讀豳風到凌陰。
再和  其二 潛說友 
句落孤山壓老林，橫枝解識燮調心。衆賢戛擊宗韶頀，外域流傳洗靺任。不有鹿磯功許大，那能兔苑樂如今。非才久愧班東上，抱甕何當學漢陰。
古意 徐集孫 
彼美山中桐，千古生清風。斲削羅徽弦，不費膠漆工。伊石臺有梅，月冷雲空濛。一彈彈春江，遲日春融融。再彈彈招隠，霜木吟樵楓。三彈彈離騷，感慨古道隆。大羹玄酒味，旨趣回顓蒙。世無子期耳，知音未易逢。袖手長太息，所聽何不同。所聽非不同，舉世鄭衛聾。
智果寺觀東坡墨蹟參寥泉 徐集孫 
煮茗評詩歲月深，堂堂遺像篆煙沉。數間老屋關興廢，一段清名無古今。碑斷亂雲封字脚，井昏落葉覆泉心。斜陽影裏夷猶處，仰止高風不敢吟。
暇日言事二首  其一 徐集孫 
雨苔侵逕客來稀，官事纔閒便掩扉。欹枕忽生鄉國念，夢中喜得一番歸。
暇日言事二首  其二 徐集孫 
西風落葉滿庭除，隠几清吟獨撚鬚。官地莫將私地比，菊苗也種兩三株。
送葉靖逸之維揚 徐集孫 
竹西亭下路，二十四橋迂。有志風寒地，携家雨雪途。杯酣看玉蘂，橐重載湖珠。寫就烏絲句，無妨寄雁奴。
中秋夜雨 徐集孫 
兩年客帝畿，圓月浸秋輝。今夜月圓時，風雨打門歸。年年此桂魄，不照今年客。明月應團團，只被浮雲隔。
觀秋潮 徐集孫  长江
八月西風噓沆瀣，長江協候肆澎湃。錢塘王氣天所鍾，非爲子胥逞靈怪。海門三山縹緲青，雙練夾岸奔雷霆。蛟龍黿鼉匿形影，銀濤雪浪翻滄溟。踏浪羣兒慣行險，出沒波心旗閃閃。須臾瀲灧潮信平，蕩漾漁舟千萬點。天低暮靄襲人衣，游子興盡各云歸。獨有騷翁看不足，吟到夜月揚清輝。
江湖偉觀 徐集孫 
昔日山中一小亭，重新輪奐轉崢嶸。著身梯磴千層上，到眼江湖兩派明。鼎藥丹成仙已去，盃泉墨冷水猶清。壽星炯炯無今古，長照東南王氣生。
聞蛩 徐集孫 
獨搔短髮坐更深，夜雨書燈半欲陰。近日病魔詩思澀，一秋清句付蛩吟。
對菊 徐集孫 
未能籬下學悠然，慚爲微官繫日邊。造物似憐清俸少，菊花隨地鑄金錢。
同杜北山鄭渭濱湖邊小憩 徐集孫 
與朋看落葉，捨棹踏湖西。野店傳盃酌，殘陽索品題。雲隨波影動，山被柳陰迷。一點寒鴉過，知他何處棲。
看梅 徐集孫 
歲寒氣味少人知，一度相逢一度奇。不受陽和私點化，慣經風雪冷禁持。影橫坡老數枝畫，香沁逋仙兩句詩。相對依依吟未得，斜陽歸路不妨遲。
公無渡河 徐集孫 
公無渡河，公無渡河，公必欲渡意如何。波濤洶湧何足畏，中原未復一身多。爭知平地有風波，人心之險險於河。
水樂洞 徐集孫 
路穿巖竇折羊腸，處處亭臺御墨香。流水不隨人事去，尚餘絲竹舊宮商。
玉清宮初陽臺 徐集孫 
守藥胎仙去不來，空留山頂煉丹臺。明眸炯炯初陽在，知隔人間幾劫灰。
下竺看猿 徐集孫 
渴泉飲罷過別枝，株守山林得便宜。伸手攫拏野僧果，貴游玩弄如兒嬉。膏粱恣欲甚丘壑，苞苴賸把實囊橐。本然無物拋乞與，縱有腥羶醫無藥。勸汝儔侶只依僧，殘齋剩核亦潔澄。切勿自照具人面，便爾忘却當初洞口呼不應。
聞鶴 徐集孫 
千年華表竟何榮，曾結孤山夙世盟。午夜露零和月冷，一聲風靜仰天鳴。既歸蕙帳情何怨，不上揚州韻更清。未必湖陰人聽得，聽來好爵謾營營。
玉泉看金魚 徐集孫 
石沼鑿瓊瑶，金鱗數百條。年深須變化，泉潔自逍遥。網罟難垂手，公卿擬上腰。龍宮依梵法，翻水雨青霄。
訪僧不遇 徐集孫 
特地尋君選佛場，行行踏遍古苔荒。不因坐石貪搜句，何事抽單輟赴堂。空榻日移懸錫影，別寮風過煮茶香。忙中我爲閒來到，君本閒人爲甚忙。
六一泉 徐集孫 
惠勤已蛻老歐仙，物逐人非井便乾。不是坡翁重到此，此泉安得到今寒。
金沙井 徐集孫 
修綆垂瓶自汲深，水澄沙瑩幾星金。分明不與貪泉比，莫爲金沙起利心。
乍晴 徐集孫 
吟情天遠倚闌干，聲歇鳴渠雨乍乾。只爲湖山居宦舍，却因笋蕨憶家餐。燕窠出子春游懶，燈燼開花夜話殘。收拾柳綿囊楮被，麥秋猶有一番寒。
重拜和靖先生墓 徐集孫 
秋聲爾許悲，懷古若爲思。菊老泉堪薦，山孤草亦萎。高風留塑鶴，殘雨暗荒碑。依舊梅千樹，無花香似詩。
竹閣 徐集孫 
昔日孤山像，重移閣幾春。騷名垂句法，遺愛稔邦民。雨剝一碑古，風摇萬竹新。來游興感慨，誰繼若而人。
夜過富春 徐集孫 
夜船摇兀當乘槎，得與僧俱似出家。數幅征帆拋草渡，一團幽夢繞梅花。風傳山縣殘更漏，潮練霜江淡月華。所恨釣臺眠裏過，磯邊不及理漁車。
清明 徐集孫 
春風客裏動經年，寂寞松楸入夢邊。斗酒誰爲寒食奠，懶將楊柳插門前。
燕子 徐集孫 
呢喃不聽一年餘，又見雙飛向竹廬。翻笑人間湖海客，重來仍占故巢居。
訪林可山不值 徐集孫 
尋君每自恨遲遲，及扣巖扃誤所期。空放山間雲外鶴，只吟篷底雪中詩。孤燈欹枕勞頻夢，樽酒憑欄定幾時。獨立小橋回首處，籬邊猶喜見橫枝。
促刺詞 徐集孫 
促刺復促刺，勸織聲轉劇。小婦跣雨採桑歸，大姑煮雪抽絲繹。辛勤欲織禦寒衣，朝暮惟恐不盈尺。織成門外迫催租，不了輸租仍賣綌。婦姑對泣兒號寒，更無可補兒衣隙。帛暖本擬代綌寒，賣綌寒來愈無策。促刺兮，促刺兮，勸人織兮織何益。貯之金屋是何人，重重綾錦飾珠璧。
鷺 徐集孫 
素狎沙鷗水國盟，一生蹤跡任飄零。漫誇霜雪精神別，難洗蝦魚氣習腥。點破青山成曉畫，飛來紅蓼稱秋汀。江湖出入風波裏，比著胎仙欠典刑。
蟬 徐集孫 
高蹈槐梢與柳陰，爭鳴直到日西沉。初無識見偏容喙，不讀詩書却好吟。風露細餐雖足飽，山林爲計更宜深。所談幸爾非人事，逆耳從來欠賞音。
贈相士 徐集孫 
好爵縻人見不休，更饒君盡許封侯。山林朝市心殊相，莫誤平人枉白頭。
遺僧楮衾 徐集孫 
練從秋水桂華鄉，雅稱分供衲子床。一段溫和雲共軟，十分明潔月爭光。吟魂有夢圓春草，禪骨無因怯曉霜。金帳繡衾皆業境，此中清趣最深長。
可賦軒避暑 徐集孫 
萬箇琅玕爽氣浮，何妨暫借著詩流。世人奔競長爲暑，心地清凉即是秋。普供茶瓜醒眊矂，自携枕簟足夷猶。從今只有山林好，浮世炎炎卒未休。
客夢 徐集孫 
人生總總汩浮榮，勘破令人厭宦情。竹屋無時勞結夢，秫田何日遂歸耕。雨侵藥竈莓苔長，秋透書臺筆硯清。漸老鬢毛猶未雪，此身猶及見升平。
夜雨 徐集孫 
夜半倏驚覺，狂風攪秋鳴。掣電起迅雷，驟雨翻盆傾。逆知造物意，揫斂萬寶成。天威不竟夕，須臾山月明。
官舍雙桂 徐集孫 
翠玉黄金剪綴成，幽香不斷襲人清。獨披月色連宵看，更結秋風來歲盟。好夢偏爲蛩叫破，吟身那似蝶飛輕。紛紛凡卉誰堪眼，說與寒梅蚤合并。
雨中用進退格 徐集孫 
秋來天氣半晴陰，塊坐山窗一欠伸。欲睡却思妨官業，怕吟惟恐動鄉心。遠書難準衣仍薄，清俸無多橐慣貧。箇種關情畦稻熟，雨宜時降不宜霪。
岳鄂王墓 徐集孫 
古木號風抱不平，百年忠義日爭明。墳前人馬空存石，何似當時聽用兵。
喜鵲寺 徐集孫 
鵲巢不見委空枝，透徹機關在險時。自後非無禪可問，多因險處怕人窺。
訪詩人 徐集孫 
得得訪詩僊，平湖水接天。身輕如鶴羽，路遠買漁船。日上荷撐蓋，春深柳脫綿。造門人已出，冷漱石山泉。
湖亭夜坐 徐集孫 
片葉秋風數日程，爭如天籟未秋聲。厭居塵境炎威熾，來納虛亭夜氣清。萬點螢光移醉眼，一湖蟾影蕩吟情。笙歌寂寂重關掩，獨許高僧並臂行。
即事 徐集孫 
無端梅潦肆鳴渠，官舍蕭條似僦居。把酒厭談天下事，挑燈頻讀故人書。吏抄詩懶多訛字，僮治餐遲少嫩蔬。濁世炎蒸方鬰鬰，庭前新草不令除。
挽北磵 徐集孫 
本分參禪學，吟中透一關。清名傳北磵，遺像在南山。石塔人千古，煙梯屋數間。詩魂何處覓，應伴白雲閒。
石屋 徐集孫 
路僻鳥關關，行吟逐字刪。偶來游石屋，却喜見香山。閣峭寒雲護，巖深野水閒。坡僊留墨在，姓字有無間。
杯泉 徐集孫 
一方石甃溜涓涓，扁以杯稱萬古傳。名利醉人醲似酒，誰甘恬澹酌清泉。
此君軒 徐集孫 
此君瀟灑翠團欒，軒扁佳名墨已乾。欲識清風千古在，試將石刻句吟看。
湖西納凉 徐集孫 
小艇撐過第一橋，酌泉橋下擲詩瓢。來游道院分荷供，擬拉吟僧遣鶴招。暮靄直從漁笛起，月華高過塔燈遥。且於靜處偷清福，人海驚人湧似潮。
寄題漱玉 徐集孫 
一派潺湲迸石溪，直疑寒碧練玻璃。百川流去須歸海，萬籟喧來有定時。橋接丹山橫夜月，柳籠碧草拂晴曦。吟廬此去雖相近，爭似閒鷗立渺瀰。
春日訪四聖鄭渭濱 徐集孫 
訪舊孤山去，桃花觀裏春。迎香開道室，借酒酌吟人。琴操音還古，蔬盤味却真。斜陽各分散，一水隔紅塵。
檐上木香 徐集孫 
無奈聲聲杜宇頻，木香猶有一分春。檐頭分得清香到，却謝尋常過路人。
和趙冰巖借宿僧房韻 徐集孫 
鷗盟鄉國外，簪盍把題分。旅舍嫌紅日，僧房卧白雲。茶新翻雪乳，硯古带潮紋。黜陟人間事，棲心耳不聞。
中元 徐集孫 
今朝逢令節，依舊客殊鄉。禪衲同分席，清齋若過堂。江茶浮水色，野菜带山香。忽憶三秋菊，誰鋤小逕荒。
餞吳西疇東歸 徐集孫 
交情寥落若商參，誰是如蘭可斷金。別去社中懷舊友，喜來湖上共新吟。好山爭似居家看，冷菊難禁在旅心。我欲學君歸未得，來年竹屋再相尋。
習懶 徐集孫 
風撼西窗夕照明，習成懶散澹無營。頗諳讀易深知命，却怕吟詩浪得名。款對山僧開月酒，旋蒸湖蟹切秋橙。有來歸自江干客，爲說錢塘潮信平。
送庵僧歸山 徐集孫 
微官驅我離家山，何日歸休得遂閒。先隴陰陰松影裏，春來青草倩師刪。
跋竹間僧詩藁 徐集孫 
借來香墨本，相對坐孤檠。句似寒梅好，夢從春草生。逼人禪價重，喚我宦情輕。一事猶相得，此君同此盟。
歲律 徐集孫 
歲律又侵尋，桃符句索吟。經年爲客夢，每日在家心。眼老看山慣，愁多怯酒深。公餘惟讀易，世事任浮沉。
趙紫芝墓 徐集孫 
晚唐吟派續於誰，一脈纔昌復已而。對月難招青塚魄，見梅如揖紫芝眉。四靈人物嗟寥落，千古風騷憶俊奇。公去遥遥誰可法，少陵終始是吾師。
落梅 徐集孫 
春雨敲花逐水流，游蜂催課未知休。生來獨冷嫌無雪，別去相逢又隔秋。紫蒂窠窠凝酒恨，蒼苔點點落詩愁。黄昏未覺師雄夢，塞管一聲何處樓。
冷泉亭 徐集孫 
山遠源深絕市聲，許由因此隠方成。一生獨喜枕流好，萬事何如酌水清。野衲洗心滋味淡，騷人照影利名輕。軟紅塵裏渾如醉，誰識斯泉可濯纓。
玉岑 徐集孫 
一抹斜陽掛淺林，細聽山鳥說春心。千年古寺多奇迹，讀了豐碑看玉岑。
觀音泉 徐集孫 
巖石留雲裛翠煙，古松知歷幾千年。凈瓶一滴楊枝水，湧作巖前大士泉。
除夕 徐集孫  西湖
一歲驚心忽已除，宦游尚自客西湖。漫題桃板標茅屋，旋買梅花插瓦壺。俸薄幸無賒酒債，官閒却有索詩逋。明朝萬事從頭起，依舊山肩竹樣癯。
舟中 徐集孫 
厭殺人間名利忙，我忘名利只詩狂。雅陪雲衲三生話，分得漁舟半日凉。傍水細看鷗鷺浴，隔蘆吹過芰荷香。從容飽遂清游勝，那似家居卧竹房。
秋風悲 徐集孫 
秋風悲，秋風悲，秋風悲兮落葉飛。豪家不識秋風悲，杯酒暖熱兒女嬉。秋風悲，秋風悲，秋風悲兮隴穗萎。田舍不識秋風悲，腰鎌收刈雞豚肥。秋風悲，秋風悲，秋風悲兮塞角吹。戍人不識秋風悲，只願封侯不顧死，棗紅十載忘歸期。秋風悲，秋風悲，秋風最可悲兮。江流滔滔，禾黍離離，爲此悲者其知誰。
訪周伯弜後寄 徐集孫 
獨坐湖窗水一杯，好懷竟日向誰開。火雲六月天無夜，不爲先生定不來。
書瘦巖僧詩卷後 徐集孫 
泛湘游嶽慣風寒，怯掛田文半臂衫。吐出煙雲冰雪句，山肩莫怪瘦巖巖。
休日招李山房杜北山訪渭濱秋浦于孤山即席用韻 徐集孫 
凜凜僊風匝葑田，徘徊懷古事茫然。眼空湖海無塵累，身在蓬萊有宿緣。孤策遍尋儲鶴地，偏提自汲煮茶泉。詩家眷屬通詩譜，不枉微官客日邊。
有感 徐集孫 
華陽暫脫戴朝簪，悔被浮雲惹動心。世事可驚如雨驟，客懷無限併秋深。能歸不似天邊燕，怯冷愁聞月下碪。幾許清高堪自慰，官居頼有竹蕭森。
舊圓覺 徐集孫 
雲氣濕香埃，門蹊印碧苔。金奎今日賜，翠輦昔時來。禪定琴臺廢，詩寒石刻嵬。萬斯年勝地，不敢肆徘徊。
清溪 徐集孫 
不比江湖汗漫流，山林冷澹氣涵秋。泠泠一派源頭水，岸影中間見白鷗。
獨坐 徐集孫 
老屋蕭條半欲斜，繩床獨坐看蜂衙。經年官況渾如客，計日安書已到家。策策冷風刪樹葉，絲絲暮雨織簷花。夢魂不那歸心切，小圃堪鋤自種瓜。
挽孫花翁 徐集孫 
清氣散乾坤，人亡名尚存。玉寒埋葛嶺，墨淡慘秦村。井菊風號塚，山花月返魂。子孫無處覓，吟客酹芳尊。
餞平洲僧 徐集孫 
天地一身閒，袈裟裹亂山。聽經離竺寺，結制去雲間。包重懸詩稿，藤枯带蘚斑。西風落梧葉，應又向西還。
雲谷 徐集孫 
月浸千林萬壑秋，聽琴驚起鶴回頭。孤雲带濕藏空谷，不逐人間富貴浮。
北高峰 徐集孫 
閒處春光淡，逢僧共採蒿。曲盤山磴嶮，直上塔峯高。風露侵衣冷，江湖送眼豪。近年無隠者，空負數株桃。
靈芝寺 徐集孫 
梵宇背湖光，朱橋度綠楊。折藤維小艇，拂石坐幽房。齋版驚閒鷺，苔碑卧夕陽。都人喧鼓吹，未識此徜徉。
跋吳西疇東游詩卷 徐集孫  西湖
兩袂薰風過傳廬，鷗盟又結向西湖。東游雙幅雲煙句，寫出江心雁蕩圖。
湖上 徐集孫 
不分雨色共晴光，每攪吟魂夢草塘。數日不來湖上看，西風次第水蒼茫。
借林可山韻餞蘿屋僧 徐集孫 
吟卷多題品，君齊賈島才。聞風知竹瘦，載雨過湖來。交淡杯中水，儒酸葉底梅。便辭京口去，覓取近詩開。
杪歲 徐集孫 
幾多風月費招邀，傳舍侵尋一載僑。客久夢魂安澹泊，歲殘老態厭喧囂。晴空雪片飄梅瓣，冷地春光上柳條。世事每從兒戲過，門前歌舞又元霄。
聽雪窗 徐集孫 
靜擁寒爐逼硯冰，凍蠅怪有撲窗聲。拋松撒竹清眠思，吹滅吟燈坐到明。
寄懷里中諸社友 徐集孫 
自笑初無作吏能，却因作吏遠詩朋。與君交訊欠逢鴈，知我懷人獨是僧。客枕夢殘聽夜雨，鄉心愁絕對秋燈。何時歲老梅花下，石鼎分茶共煮冰。
贈黄羽士 徐集孫 
閑披鶴氅紫藤冠，带得林泉骨相寒。落魄一身風雪冷，飄蓬千里水雲寬。素餐洗硯抄詩句，清夜敲鍾上醮壇。準擬學僊僊遇否，何年煉就九還丹。
寄詩僧 徐集孫 
昔日剡溪曾載雪，君今訪我以晴期。一庭梅雨何時竟，吟得詩來舉似誰。
惜春 徐集孫 
輕寒測測雨絲絲，獨坐吟床日較遲。方此惜春容易老，晚風吹落野棠梨。
酬雲間僧見寄 徐集孫 
一從湖上別，無處問相知。幾夜頻馳夢，今朝忽寄詩。山昏雲過濕，院靜鶴歸遲。此去秋風近，應須動客思。
謝林可山序詩 徐集孫  西湖
不枉西湖住兩年，窮吟活計又成編。生平不得春風力，只與梅花結得緣。
送僧之毗陵 徐集孫 
無意坐林叢，雲飛天四空。禪心包影外，客夢艣聲中。勝負機何密，窮通算儘工。此行應不錯，知遇有詩翁。
雨作 徐集孫 
薰風入斷籬，猶自雨凄凄。數日無人過，終朝共鶴棲。雲濃山寺失，水汎板橋低。亦有田堪秫，何時得荷犁。
爲瘦巖僧題西山爽氣 徐集孫 
背却殘陽翠欲流，一窗長占四時秋。逼人風露衣巾脆，拄笏朝來獨倚樓。
紫笑 徐集孫 
雨濕晴烘乃破慳，時聞旖旎度簷間。不知失笑緣何事，每對薰風自赭顔。
客懷 徐集孫 
衣袂半埃塵，堪嗟白髮新。古今同逆旅，湖海未歸人。雨霽船爭渡，花飛鳥怨春。片雲千里迥，日日謾烹鱗。
月夜泛湖 徐集孫 
買得扁舟載月明，喜它簫鼓巳歸城。一襟風露清吟骨，四望湖山見道情。花港採菱供果飣，蘋洲擷荇薦杯行。此歡不許人多得，破曉西村雞犬鳴。
靜中 徐集孫 
靜中白日十分遲，喚起鄉心怯子規。客味有如杯水淡，宦情肯被一塵緇。瓶儲餘粟緣供鶴，俸乏零金爲買詩。坐久不禁春雨暗，誰家樓上笛頻吹。
午夢 徐集孫 
篇詩纔欠急忙償，似有奚奴督和章。望斷曉山雲破碎，驚回午夢雨淋浪。春光一半歸楊柳，花事三分屬海棠。靜坐小窗人語寂，閒聽梁燕話行藏。
蝸牛 徐集孫 
分岐頭角出於天，盤泊委蛇巧並緣。到了升高翻墜失，徒然陰地肆垂涎。
末利菊 徐集孫 
瑶華細簇翠廉纖，耐得籬邊曉露淹。晚節清香猶更好，雖名末利不趨炎。
杜北山同石峰僧來訪 徐集孫 
梅花同伴瘦，一瘦有誰過。歲事那堪晚，心期未易多。杯深和月吸，硯冷带冰磨。山暝歸鴉急，相分獨奈何。
謝偃溪惠索淘 徐集孫 
與客敲詩倚古松，亂蟬聲裏夕陽舂。幾年飯顆山頭瘦，槐葉今朝得飽供。
題贈命士 徐集孫 
富貴功名世競癡，清吟往往不趨時。請君多算公卿命，莫要逢人舉似詩。
挽靈隠僧玨月窗 徐集孫 
秋月只清輝，窗明人不歸。嘔心成宿病，蛻骨悟前非。書偈辭禪院，緘衾寄母闈。猿啼泉石冷，客淚爲君揮。
牧溪上人爲作戲墨因賦二首 鷺 徐集孫 
宿葦臨流去就輕，生平慣與爾同盟。相從奚假歸圖畫，特畫江湖一段清。
牧溪上人爲作戲墨因賦二首 猿 徐集孫 
峭壁懸崖隠趣深，每來洞口費呼尋。啼雲嘯月聲難寫，只寫山林一片心。
酬里中友人代簡韻 徐集孫 
鬢絲冉冉負年華，客夢無時不在家。吟得新詩三百首，却慚籬下見黄花。
古樂府 徐集孫 
郎別二十春，未報淮頭捷。空房守節心，羞見雙胡蝶。滴淚寫臙脂，欲寄南雁羣。恐蕩郎客思，封了却還焚。妾甘奉姑老，妾甘育子穉。它日晝錦歸，願郎無棄置。
言事 徐集孫 
讀了南華枕曲肱，無端客夢冷偏增。官將滿去多逃吏，詩不吟來少寄僧。亂葉打窗貓上案，斜陽過屋鼠窺燈。孤山在望何時雪，問訊梅花策瘦藤。
挽李山房 徐集孫 
吟譽先君者，多埋葛嶺傍。幾年千里客，一夕九原傷。琴硯遺兒遠，棺衾得友償。玉樓天上事，應有舊山房。
鄭渭濱過訪而杜北山諸友繼至惜乎招石峰月溪二禪不來 徐集孫 
未見南枝與北枝，一清誰可話襟期。不嫌添客重行酒，所欠惟僧共說詩。竹影因風和雀動，水聲带雨啟鷗疑。黄昏緊閉寒扉坐，自展韋編對伏犧。
采蓮曲 徐集孫 
朝露濕妾衣，暮霞耀妾矚。一葉小如瓜，去住無拘束。兀棹歌採菱，襲襲薰風足。蘆葉映港清，捉對鴛鴦浴。蓮中有苦心，欲折手還曲。折蓮恐傷藕，藕斷絲難續。
菊 徐集孫 
寂寂東籬姿，淒彼霜露濕。不肯出春風，俗眼豈相入。世無陶靖節，此趣誰收拾。
蘭 徐集孫 
淡淡九畹質，雅好住山林。幽香不求知，伯夷叔齊心。世道不復古，紉佩取騷吟。
自君之出矣 徐集孫 
自君之出矣，蛾眉不復掃。寶鑑委埃塵，玉容爲誰好。
堅冰 徐集孫 
滕六巧呈瑞，平白一尺高。霜風凜烈生，挾夜聲如號。冰澌條玉筯，瓦縫鏡銀膏。茆簷頓暴富，掩映何奢豪。晶光動閭里，健羨等兒曹。此時輕脆資，堅謂千載牢。一旦陽明升，消泮蔑纖毫。奚獨此爲然，世事亦滔滔。
閑賦 徐集孫 
梅花白向鬢根生，歲月蹉跎事欠成。讀過故書溫有味，借來新絮冷無情。未霜山寺昏鍾勁，欲霽湖亭夕照明。多少紅塵留滯客，可曾歸去力春耕。
渡湖 徐集孫  西湖
漠漠西湖匝野煙，夕陽柳下買歸船。關心一紙平安報，雁字縱橫寫碧天。
官舍庭前古梅尋常開拶歲暮余整歸裝而乃蚤花不容自默 徐集孫 
猙獰古怪虬龍枝，著花傳舍賓歲晚。往往來來幾番人，老大相期疑未諼。顧我冷眼慣相看，嗅花嚼蕊當餐飯。橫斜峭拔耐雪霜，肯媚陽和齊婉娩。把酒邀月共說詩，疎影上衣成繾綣。朔風吹夢入家山，鼓舞倦矣客兮返。誰謂花先常歲期，澈夜萬葩玉一本。花應有心餞我行，吐芳非爲冬日煖。我亦逆知此花意，孤潔難與俗人混。似嫌托根富貴場，不若棲身山林穩。惜乎花只不能言，一花一心誠懇懇。任它世間競酣桃李春，花獨與我結交歲寒遠。
秋胡行 徐集孫 
五年行邁兮歸遲遲，採桑山陰兮奉親慈。冰霜自潔兮清節持，有客遺金兮志不移。橐有金兮盍專爲母馳，心悅桑女下車兮人可知。庭中見妾兮徒忸怩，載思往事兮妾心孔悲。君不如妾之有節兮言姑已而，君不知孝兮世道衰，妾不死兮欲何爲。
賦雪 徐集孫  西湖
漫天飄瑞壓囂塵，一夜西湖幻出銀。煎入茶鐺清肺腑，吟歸詩句爽精神。糝填鶴跡看旋沒，封合梅花認不真。茅舍竹籬猶富貴，長安安得有貧民。
寄里中社友 徐集孫 
欠作故人書，侵尋半載餘。窮吟雖各自，入夢不相疎。梅蕊通春信，霜風促歲除。待余歸故里，鷗約復如初。
孤山訪鄭渭濱不值 徐集孫 
寂寞石琴臺，香雲撥不開。多知騎鶴出，自欲買舟來。葑岸春回草，山亭雨謝梅。懷人成悵惘，日暮惜空回。
本心參政約游西山分韻得頂字 徐集孫 
僕僕事行役，度盡千峯頂。恣覽亦云倦，困卧殊未醒。西爽俄見要，前約欲重訂。結習若猶在，寧復計兩脛。天際豁輕陰，溪頭橫短艇。摇手謝籃輿，信步蹋荒徑。適意自忘遠，迷途誰爲詗。此翁平生意，故自畧畦町。何妨一笑回，呼童催煮茗。兩年已三至，我如飫五鼎。無乃大屬厭，徒欲逃酩酊。老筆忽先倡，高標誰與並。尚記去載游，金碧光炯炯。何處非吾鄉，一氣相溟涬。
余種竹方成扁其室曰竹所友人以詩至用其韻 徐集孫 
屋老苔荒席久虛，近分一榻與雲俱。梅花未種招蜂怨，竹所雖青欠鶴圖。無事看山如對客，有時隠几亦忘吾。過門除却能吟者，不是高僧即老儒。
句 徐集孫 
莫言滿眼無知己，耐久黄花是故人。
山行 趙立 
愛殺瀟湘境，山行知幾重。風清秋思重，雲淡曉陰濃。隔水時呼艇，經崖自策筇。巖扃聊問訊，把酒欠從容。
飛狐 趙立 
舞毒山中誇巨蟒，問經巖下化靈狐。不知昨夜飛鳴處，曾報溪翁到此無。
山谷碑 趙立 
長記兒童膝下時，便聞山谷澹巖詩。江湖老矣瀟湘過，始得摩挲石罅碑。
雷神碑 趙立 
此洞當年本祀雷，棟梁見我忽傾摧。寺僧爲報山靈說，不用驚疑俗客來。
丹鑪藥臼 趙立 
巖中二子已飛仙，藥臼丹鑪尚儼然。無奈故鄉心正切，末由此地結清緣。
石井 趙立 
酌泉石井喜無涯，喜與貪泉隔嶺西。况有中秋明夜月，輕舟同載下浯溪。
觀石魚嗣劉忠順韻 劉叔子 
啣尾洋洋石上鎸，或依于藻或依蓮。夢占周室中興日，刻自唐人多歷年。隠見有時非强致，豐凶當歲必開先。太平誰謂真無象，罩罩還歌樂與賢。
題石魚 蹇材望 
何代潛鱗翠琰鎸，雙雙依藻更依蓮。夢符端報屢豐兆，物盛宜歌大有年。玉燭調和從可卜，金刀題詠又開先。渾如潑剌波心躍，感召還知太守賢。
秀野亭 郭閶 
插漢森森萬丈扶，一亭危瞰汨江隅。幽深石壁涵清泚，崒嵂雲山引翠蕪。變化陰晴詩作料，招呼豪傑酒爲徒。客來莫擬閒居賦，後有千年八陣圖。
白華巖 俞掞 
風剪飛絲雨脚殘，半山虛曠九秋寒。洗開萬里乾坤眼，更上蒼巖頂上看。
三巖 俞掞 
三巖之下有賢良，暮史朝經萬卷長。樹老山空人已盡，烱然千古姓名香。
六石峰 俞掞 
劚石雲邊著著高，幾經吟筆寫風騷。山翁莫袖經綸手，好趁春風釣六鼇。
浯溪  其一 俞掞 
大唐有頌到浯溪，翠蘚蒼崖古畫垂。西望函關今萬里，淡煙斜日幾荒碑。
浯溪  其二 俞掞 
宋朝一統舊江山，南北中分已百年。壯士不須誇此頌，健提椽筆上燕然。
軍山 張顯 
亂石如羣羊，合沓千里奔。軍山屹當前，盤踞作虎蹲。巨鎮壓坤維，層巔白雲屯。下瞰大溪流，三尺清不渾。舟人落風帆，繫纜前山根。我欲摘星斗，懸崖那可捫。
吳興舟中 盧鉞 
笠澤高風寒凜凜，苕溪凝雪白皚皚。扁舟我獨乘歸興，自是不因安道來。
投壺 盧鉞 
離騷課罷便投壺，長日身心得自娛。多少論籌閑殿最，始終中節定工夫。
和太傅平章魏公咸淳庚午冬大雪遺安撫潛侍郎  其一 盧鉞 
天花六出瑞午林，公溥明通造化心。農望豐年知兆朕，物涵生意總懷任。兔圍奕奕誇圭璧，薇戍霏霏詠昔今。擎重老枝長玉立，主張陽類杜群陰。
和太傅平章魏公咸淳庚午冬大雪遺安撫潛侍郎  其二 盧鉞 
底用封書禱梵林，瑞霙先臘感由心。豫知農畝宜禾稼，復喜邊儲足輦任。民樂齊宮誇往昔，捷歌周戍屬斯今。燮調妙造推元老，治象陽明無伏陰。
姑蘇臺覽古 盧鉞 
姑蘇臺下百花洲，解語香魂此舊遊。巧笑已傾吳子國，淺顰又涴范公舟。湖山四顧無奇骨，五霸俱空等拙謀。杯酒酹江應自誓，男兒西北有神州。
送汪水雲入湘 吳仁傑 
碧水波翻海亦摧，奮身鰲背護蓬萊。忍隨天上紅雲散，却馭關中紫氣回。天道有常須變化，元關無鑰任敲推。携琴更拜蒼梧野，□想南薰入調來。
句 魯仕能 
萬劫灰中存世界，千層浪裏惜儒珍。
金精歌 趙崇懌 
東風飛霖雨，一洗桃李塵。快馬紫遊韁，來賞金精春。連林翠氣妙不動，時作佛髻螺頭青。劖劖天壁面削起，中可建旗坐萬人。豁然呀呀，怫然憑憑。蹲蹲者爲虎豹，兀兀者爲墉城。千年老狖學春吟，白日龍雷藏樹陰。蓮花峰下久無路，時有樵子攀藤尋。丹光出屋水涔涔，白鶴飛去棲桃林。桃今幾熟枝尚青，石田玉子無龍耕。雲蒸甑腹爛青{飠卂}，雪凍地骨迷黄精。靈君久矣鞭玉麟，今作天上何公卿。崖前老竹屢生米，夜有石犬當階鳴。我亦三生家石鼓，花落花開不知數。人間漁沫吹秦橋，漫有姓名刻洞府。試爲靈君覓杯水，水中白晝青虬起。便令紫霧生風霆，一舉直上九萬里。
和太師平章賈魏公咸淳庚午冬大雪遺安撫潛侍郎 曹元發 
乾坤滿眼盡琪林，擎玉詩傳魏國心。寫琰已增天府重，掌冰匪媿地官任。三千界內清無際，數十年來瑞獨今。喜雪未幾還喜雨，老農歌舞愛春陰。
題龜峰詞後 陳合 
西晉風流自一家，憶君魂夢到梅花。梅花深處無人迹，明月一枝霜外斜。
摇摇花行 章采 
摇摇花，長安城南道。小草欣欣造物勻，三月來來野田好。女郎厭踏王孫園，出郊更覺春嫣然。五家蹙成錦繡谷，雙鬟妙舞玳瑁筵。合歡扇裁七寶月，蔭步蓋簇空青天。分司自訟狂驚坐，拾遺勸我莫近前。此時摇摇絕低小，媚紫得映車閒鈿。幸承踏歌羅襪暖，偶荷細摘春心憐。豈如黄土岡頭古柟樹，花開花落無人覷。一枝折頓固弗班，五陵雋賞初何預。嗚呼世無賞音兮竟大奇，古柟蒼蒼雲雨垂。
秋日過清江傅聘君石溪隠居 章采 
有美人如玉，招尋故意長。山衣猶芰製，野飯只菰粱。秋入遥空白，霜飛一葉黄。年年三徑裏，來往有求羊。
九江庾樓作  其一 章采 
去晉千年後，風流尚庾郎。地收三楚大，天過兩淮長。北望驚塵暗，西歸短髮蒼。空留江上月，夜夜照興亡。
九江庾樓作  其二 章采 
結架思梁日，登臨憶漢年。佳遊驚我老，孤思爲誰牽。春水江湖大，夕陽天地偏。萋萋青草外，何處是秦川。
發興 章采 
主靜觀心妙，耽奇發興長。蘭邊招翡翠，梧下待鸞凰。天地東風綠，江湖西日黄。靈修猶浩蕩，誰與玩瓊芳。
武昌南樓懷古 章采 
青虬修士去遒遒，黄鶴飛仙苒苒遊。北望日邊秦樹遠，西來雪外蜀江浮。吳時宮殿千年夢，晉國風塵萬里愁。今古茫茫無限事，月明倚遍庾公樓。
滕王閣 章采  滕王阁
佩玉鳴鑾一笑空，至今華觀疊青穹。西山殘雨虹腰白，南浦驕陽雁背紅。幾度登臨添感慨，半生漂泊老英雄。檻前猶是唐年水，曾見王郎泛短篷。
武昌江漢亭憶南軒 章采 
亭下雙來綠玉虯，岷嶓萬里會吳頭。江穿南北天心過，漢接東西地脈流。水上龍爭方一夢，山中鵲起已千秋。張劉精爽知何在，安得同來賦遠遊。
別鄂倅趙有孚 章采 
芙蓉花下把離觴，江漢秋生夕漲涼。騕褭神駒行地急，迢遥仙鶴去天長。蜀兵未解星辰赤，淮哨將來日月黄。近世平戎無好手，請陳上策獻君王。
花樹 章采 
風吹花樹昨朝紅，今日看花樹已空。可惜天高花薄命，年年開落只由風。
學易齋 章粲 
天目鑒孤明，地籟奠衆響。慮淡世欲輕，性復道心長。斂襟步前庭，手執周易往。得知三畫初，真契貫穹壤。圖書詣其微，精實超惚恍。啟蒙析其義，端倪見俯仰。九京如可作，舍此吾安放。
題楊總卿鹿岡菴 章粲 
客行鹿岡暮，四顧秋滿目。澗碧烟草滋，林黄霜橘熟。歸鳥各東西，啼螿相斷續。愁心浩難留，故山正幽獨。
秋日懷松溪趙宰經父 章粲 
晴窗靜繙書，凝塵掩行迹。花影晝簾閒，苔痕秋徑寂。憑高招遠風，緣流弄寒碧。緘情寄天涯，杳杳江閩隔。
湖上游矚寄家兄 章粲 
花霧壓晴埃，柳風蕩暄濁。錢塘佳麗地，春華大堤曲。幽禽粲林白，野水明湖綠。清賞遠難期，懷哉美如玉。
豫章寄家兄 章粲 
雨時山色深，雨餘山意醒。千山萬山閒，秋風雁聲冷。澄江浄秋思，明霞炯秋影。遥想大雲心，華觴誰與領。
春日憶平陽郡博士大雲心兄 章粲 
東風歸林園，雲日靉春事。靜觀化道伸，良感幽貞利。烟芳生暮愁，晴思起新思。有酒誰見同，惻惻夜亡寐。
春日效韋體 章粲 
新綠灩晴池，涓涓泉脈動。東風度花梢，春音入禽哢。而我理羣書，朋儔罕迎送。翛然愜心期，此樂誰能共。
豫章宋都官聲父樓上 章粲 
結架鬰岧嶢，登眺齊近遠。江湖萬頃秋，風烟四山晚。心賞地曾妍，目行天不盡。振衣聊消摇，閒看雲舒卷。
詠二疏 章粲 
人生白駒過，世態蒼狗變。紛紛慕跖蹻，寥寥志務卞。赫赫王侯居，翕翕富貴戀。翠蓋擁游雲，朱鞍曜驚電。金張財力豪，許史名聲衒。滔滔利欲波，卓卓見所見。長揖萬乘君，玄髮謝朝弁。行人相歎咨，羣公遥祖餞。高風振朝野，流光照史傳。嗟嗟紳緌士，來者宜知勸。
絜矩書院示學子 章粲 
四時配四德，元亨利與貞。天德元最重，方春木主生。夏火物暢茂，是爲德之亨。金利秋向實，水貞冬日成。既貞又爲元，循環未嘗停。天高而地下，陰降復陽升。氣理本同運，天人特異名。性情即理氣，其義明且精。元亨利貞理，因時有足徵。生長斂藏氣，依理常偕行。仁禮義知性，一初同聖氓。惻隠至羞惡，辭讓是非情。天人二而一，如射中鵠正。奈何天無心，人欲易纏縈。無心自無妄，通復皆一誠。吁嗟其有欲，天理隨榛荆。殘忍仁斧斤，貪冒義蝗螟。禮失之綿蕞，知止於絜缾。天人一而二，如水分渭涇。大哉古聖人，一念天是承。仰觀俯以察，天降地上騰。夭桃華灼灼，好鳥鳴嚶嚶。木德自此盛，我心惟和平。恢炱行熾景，是月陰陽爭。天明一暢達，朱光布八紘。動極必生靜，慎哉柔道乘。金行兆新涼，宇宙日清泠。萬寶就凝實，羣葩委芳菁。三陰行肅物，戒哉色與聲。冬至甲子夜，一葉開堯蓂。凝陰雖已剝，初陽才有萌。觀天於閉塞，掩身身欲寧。諸君子其來，我詩爾其聆。子能悟此理，見義自瓏玲。子或昧此理，見義等聾盲。善根有由蘗，端緒微微呈。觸物動惻怛，致愛先雛嬰。在天元之時，春意方勃興。聲身貫律度，動作鏘璜珩。三千三百儀，曒曒朝陽昇。在天亨之時，夏氣方敷榮。利物合於義，秋揫味金腥。貞固守以知，冬藏令玄冥。一心一太極，彼此無損增。至哉子朱子，講道於考亭。若明通公溥，萬古破說鈴。仁元明可配，禮亨通可稱。義利公所在，知貞溥所能。若東南西北，隨方有依憑。春元東甲乙，夏亨南丙丁。北貞壬及癸，西利辛及庚。若震離兌坎，隨用無變更。火則離玄黄，木則震主青。秋則兌金說，冬則坎水盈。四者誠昭昭，請細與君評。真精妙凝合，我得氣之英。所學背斯理，南轅馳幽并。當其泉達時，浩浩江河傾。當其火然時，炎炎已煌熒。萌蘗得所養，拱把可霄崢。富貴真浮雲，無爲羨金籯。榮華忽飄風，無爲寵辱驚。鴆妖用之媒，錢神事之兄。四者苟能充，於利必無營。厚酒促亡家，冶容擅傾城。四者苟能充，於欲必先懲。曉起敞吾門，參前倚輿衡。晦息安其身，主敬常惺惺。勿謂闇室暗，冏如對日星。勿謂閒居閒，凜如警雷霆。仁暴判舜桀，義利別軻牼。存心不以敬，焦火寒凝冰。事惟非與是，一閒谷爲陵。慎勿思鴻鵠，常期肖螟蛉。復坐吾語汝，而學發新硎。造道有標的，求己見準繩。竭力事父母，夔夔謹鷄鳴。同氣曰兄弟，急難念脊鴒。婦道順爲正，子職孝蒸蒸。友義切以偲，詩歌木丁丁。何莫非此德，拳拳服諸膺。何愧百年身，何慊萬物靈。四者誠存存，心乎鏤爲銘。然而仁與義，又對立門庭。知者義所藏，禮者仁所形。猶之四時運，陰陽爲之經。春夏陽日長，秋冬陰日凝。又若仁義中，仁尤莫與京。元猶五常仁，吾因伊川程。益信春猶仁，通貫如建瓴。惟仁爲器重，惟知亦不輕。守之不以知，惟仁莫能勝。須知守之固，尤在見之明。若夫信猶土，是猶綱之宏。聖門戒去信，重於食與兵。四端斯無違，一心斯有恒。天行以不息，異乎有慾棖。日進以無疆，同乎一貫曾。此爲義理源，源潔流乃清。精體兮實踐，見汝顔之瞠。
別楊尊 章粲 
遠遊同是客，執別兩情牽。天地愁眉破，山林歸夢圓。西行迷蜀道，北望黯淮邊。馬上封侯事，相期在少年。
重陽後送謹常兄之符離 章粲 
嶺外分携處，離觴話遠途。黄花看不足，寒雁去何孤。農圃非吾業，衣冠本世儒。應當重行止，無使世氛汙。
敬賦大人竹林真隠之圖 章粲 
野草閒花競賞音，蕭然坐閲歲年深。當貞固日知高節，只靜虛中見本心。何處乾坤無鳳集，他時風雨有龍吟。向來七子皆充隠，不止山王累晉林。
題蘇子瞻書天慶觀乳泉賦帖 王亞夫 
蘇公早聞道，文章乃其戲。乳泉出重海，作賦聊記異。玉池嚥中夜，挈瓶非小智。氣者水之生，此語可深味。
十七字謠 臨安里人 
光祖做總領，許堪爲節制。丞相要起復，援例。
祖庭觀丁歌 王奕  泰山
吾祖河汾文中氏，受恩未報夫子靈。末孫願言無忝爾，幸際天地還清寧。奔波水陸數千里，袖香今得拜祖庭。天欲使觀周禮在，時哉巧值開上丁。北方學者曹博士，新膺上命來交承。聖門不敢負所學，事事必欲行六經。爾時己丑八月朔，大中門闢天微明。左開毓粹右觀德，燈毬燦爛交流星。奎文閣下爇柴燎，柏林鳩鵲爭飛鳴。金絲堂前班引出，笙鏞隠隠金石聲。三氏諸孫列左右，皎潔宿鷺排圓汀。各崇尊長例就位，深衣徵及江南生。禮官三請詣磬所，朱扉咿𠵣開中扃。太常金樂交佚奏，秩秩籩豆環簪纓。首從先聖告祝後，鄒兖次第彝罇傾。却詣齊國父母廟，泗沂分配隨重輕。五賢推尊孔道者，俎豆亦得陳其誠。春秋天下祀文廟，太常四丁惟魯行。青衿白髮老學校，觀丁未有如斯榮。儼然清都聽雅樂，耳目變換心神驚。南門禮畢飲福胙，公堂交錯飛兕觴。飲餘獨立杏壇下，予懷縹緲欣嘅并。恭惟素王師萬世，道如日月行天晴。幾年讀易坐甕牖，景仰闕里真蓬瀛。誰令溟渤化清淺，溫凉親得瞻儀形。吁嗟麟踣鳳不至，青霄栩栩飛梁楹。想當削跡伐木日，諾仕委曲隨人情。不知無可無不可，與時潛躍無將迎。君臣大義要不廢，豈應絃轍俱紛更。匡圍宋害走列國，哀誄漢祠垂千齡。誰云木壞文寖喪，墓林楷理猶縱橫。文謨武烈悉斯燼，春秋無復陳嘗蒸。皇王帝伯禪林休，尼山泗水常朝廷。孔林黄屋已八至，功與泰山爭崢嶸。惜哉祥符天子幸，生晚不得隨公卿。封疆萬里撤私町，冠珮此夕仰大成。八表雲昏塵瞇目，仲孫宣子視獨瞠。觀周反魯學益進，矇與瞍語聞驚霆。兩生此日既見聖，中道未有傾蓋程。簞瓢道不在房杜，深慚禮樂孤汾亭。歸與玉斗授論語，願與諸子歌菁菁。庶乎可以報罔極，蠢生未必終頑冥。斐然成歌記祀事，刊作學者座右銘。
八月八日偕廟學教授曹彥禮及孔顔孟三氏諸孫童齊集遊逵泉到沂水緬想風雩之樂余乃浴沂作詠歸歌 王奕 
浴乎沂，潄乎逵，晞予髮兮二水之湄。風飄飄兮吹衣，高門出兮雩門歸。千八百年之下兮何時，得躡遐蹤兮逶迤，欣嘅交集兮眇黄唐之莫追。已而已而，逝者如斯兮予將何之。
八月望日深衣抱高廟御琴首歌南風繼作憶顔三氏諸孫環立以聽爲杏壇一時之盛千古之下令人憮然作歌云 王奕 
秋日暉暉兮槐市成林，白鳩關關兮漢柏陰陰。杏壇高兮幾尋，奠桂酒兮孤斟。蒼梧不可呼兮猶得抱南風之琴。哀顔夭之不永兮，傷哉兮遺音，契千古兮遐心。歸兮歸兮，乃今不負吾衣之深。
孔廟既拜之後又不遠三百里過泰山過汶河壯哉斯遊上日觀作賓日歌少發葵戀之私 王奕  泰山
日月東行天左旋，丸中久矣知乾圜。稔聞泰山有日觀，竊疑板墨多夸傳。甚言抱雞候其上，雞鳴海水如炊煎。火輪磨蕩上復下，崖撞石裂聲填填。天門鐘皷報清曉，塵世正爾沉元元。幾回掩卷信且惑，安得臂羽如飛仙。誰知白髮際同軌，得來鄒魯拜聖賢。竟遊曲阜至岱嶽，捫參歷井登其巔。濯足就宿會真殿，如乘析木棲微垣。是時八月二十夜，明月正值奎婁躔。窗明斗落懼失曉，一宵十起無寧眠。偕行諸子大鼾睡，笑我歷轆狂且顛。深衣端坐愈不寐，湔腸滌胃玉女泉。少需道人謂予曰，若欲觀日今當前。忙迷扶策抉草莽，翩躚攙奪諸公前。諸公拍手笑於後，被公吞了丹砂元。{⻊盤}跣一氣涉觀頂，隠隠紅罅開東邊。玄雲荏苒幻紫色，金樓寶闕蒸瓊田。秋深露重濕我趾，扶桑望决眼欲穿。須臾眉黛抹天杪，脫然寶鏡開微奩。上上下下復上下，千辛萬苦方團圓。小臣不敢瞠目視，九拜塌額肝膽懸。起來恍惚抱影泣，昔何容易沉虞淵。羲和湎淫失賓餞，掩覆白日爲元天。蚊軀螳臂負不起，忍渴未死甘氓廛。狨號螭泣虎豹舞，單衣尚絅得瓦全。夢醒忽爾登泰岱，稽首再拜清光還。願保初陽守黄道，重離赫赫行純乾。泣餘收淚盼下界，西北迤逶生霞烟。山如鱗甲水如带，八荒草木皆新鮮。回視秦碑與漢篆，神光燦爛生蛟涎。古今聖賢幾登此，乍覩莫不心虔虔。歸來玩愒復弄影，入夷出晉誰與憐。蒼梧不返放勳死，傾戀惟有葵心堅。分陰寸晷正可惜，人間兒女醯雞然。登封觀日世不少，作如是觀能幾焉。作歌歷歷紀其實，後來請驗予長篇。
金餘元遺山來拜祖庭有紀行十首遂倚歌之先後殊時感慨一也 和元遺山一首 王奕 
魯橋卸淮舸，淖塗歷蓁蕪。翠嶧倚天末，髣髴東南隅。薄暮曲紀城，三清敞仙居。平原積磥砢，靈河鳴泉珠。小徑斗折上，行與狐兔俱。循崖索斯篆，恍惚東封書。叢巔集蓮瓣，巖巖瞰青徐。正途盡茅塞，正爾宜羊車。蚌珍不蔽美，岧嶢到枌榆。南門肅孟廟，冠袂先摳趨。氣大夙有配，邾少不必都。盥既覿慈靖，擇師誰復如。
金餘元遺山來拜祖庭有紀行十首遂倚歌之先後殊時感慨一也 和元遺山二首 王奕 
高垣門十一，云是魯城基。浮浮化荆榛，孔廟存威儀。奎門出浩蕩，杏壇歷逶迤。古今帝王所，形仆影即隨。人間此天闕，可望不可躋。詩書壽老壁，孫子綿遺規。杲杲不可尚，百世當前知。
金餘元遺山來拜祖庭有紀行十首遂倚歌之先後殊時感慨一也 和元遺山三首 王奕 
聖人與天遊，擇地豈必巧。袤延十里林，老翠鎮盤繞。斧斤不可尋，兵劫不能燎。翁仲儼冠带，麟虎峙强矯。書生拜風木，起立九腸攪。築室今不多，馳蹕古應少。春秋泉壤幽，日月天地曉。洙橋一線流，滲注入萬沼。入陵見金椀，公相計不早。父乾兮母坤，白骨無壽夭。啣冤絕歸鶴，誰復訢華表。九原信可作，兩觀事未了。
金餘元遺山來拜祖庭有紀行十首遂倚歌之先後殊時感慨一也 和元遺山四首 王奕 
西偏顔樂園，屋角接聖境。想當坐忘時，聰明盡黜屏。上植松數株，下種麻千頃。蛛網結秋絲，綿密藏廢井。東連勝果寺，元此誕莊穎。象教剝牀膚，所事終不永。興亡有定在，雖帝不可請。緬想書雲時，五色垂燦炳。三家浚深井，錄訖水亦冷。卓卓正憲祠，蒸嘗猶定省。金縢宗老心，復辟直要領。照影弔伯禽，抱渴空望綆。
金餘元遺山來拜祖庭有紀行十首遂倚歌之先後殊時感慨一也 和元遺山五首 王奕 
高門連曲沼，上有泮宮臺。芹藻莽不復，菰蒲弄風埃。靈光突其右，荒穢良可哀。兩阜爪距地，驅車儼臨淮。雞蟲爭得失，擾擾胡爲哉。何如袖春服，行歌與時偕。我來晞白髮，歸詠同此懷。柴桑志童冠，寤寐須偕來。酌逵洗逸盼，雅趣孰此偕。步雩習風腋，自覺聰明開。
金餘元遺山來拜祖庭有紀行十首遂倚歌之先後殊時感慨一也 和元遺山六首 王奕 
壯哉景陵宮，龜屭極神猛。洪惟大庭庫，制度合雄騁。聖世尚封崇，功擬天地並。中天怪事發，靈長轉俄頃。我登望嶽臺，一慨心自領。涿鹿策奇勳，自謂出天幸。大運旋丸棋，捧首歸舊鼎。富貴積金臺，礎礫揜營屏。倘無六籍在，詎免胥狒獷。下土位人上，奈何不深儆。
金餘元遺山來拜祖庭有紀行十首遂倚歌之先後殊時感慨一也 和元遺山七首 王奕 
雞豚隣柵翁，盼盼延允譜。仲尼土萬世，豈必志百畝。誰知弗父何，讓德報以魯。蟻穴幾王侯，林廟此其所。東周禮樂心，豈不在文武。大器信有神，予奪孰敢侮。郟鄏鼎鉉雄，弱臂竟莫舉。大厦庇生民，雲仍合分廡。詩禮世其傳，嘉種無莽鹵。庭趨揖鬚眉，返此末代古。
金餘元遺山來拜祖庭有紀行十首遂倚歌之先後殊時感慨一也 和元遺山八首 王奕 
荒荒望魯甸，姬孔廟粼粼。允祚五十代，顔孟東西鄰。旁求侍坐翁，草莽迷城闉。豈應髮膚體，竟此成湮淪。鏗爾續道韻，垂此天倫親。犁鋤供子職，猶裕耕鑿民。可能百世祀，不廟三省身。亦必有壇壝，尚稽廓荆榛。五賢配西序，餘瀝波楊荀。肥馬視輕服，此景良清新。微言苟不及，往迹亦易陳。安得沂水上，菊泉薦斯人。